Susipažinkime: Vasario 16-osios simboliai

Kodėl ir kaip švenčiame Vasario 16-ąją? Ką reiškia sąvokos VALSTYBĖ, LAISVĖ, NEPRIKLAUSOMYBĖ ir SIGNATARAS? Keliaudami Signatarų namų ekspozicija ne tik geriau susipažinsime su šiomis sąvokomis, bet ir trumpam įsijausime į muziejininko vaidmenį - grupėse tyrinėsime vieno iš signatarų, Jono Basanavičiaus, autentiškus daiktus ir bandysime sužinoti, ką jie mums gali papasakoti apie šią, daugiau nei prieš 100 metų gyvenusią Lietuvos istorijos figūrą. Aplankysime autentiškas erdves, tarp kurių - Lietuvos Nepriklausomybės akto pasirašymo kambarys. Jūsų laukia linksmi žaidimai ir interaktyvios užduotys, kurios sukurs smagią ir įsimintiną apsilankymo muziejuje patirtį.


Edukacija „Senojo Vilniaus paslaptys“ (Nuotolinė paslauga)

Kas ir kada įkūrė Vilnių? Ką ypatingo slepia Vilniaus universiteto biblioteka? O kaip pastatyti gotikinį pastatą? Žaisminga nuotolinė edukacija vaikus supažindins su įdomiausiais istorinio Vilniaus akcentais. Kartu su gide klausydami istorijų, žiūrėdami animuotus video ir fotografijas, vaikai keliaus po senamiesčio aikštes ir gatveles, apžiūrės svarbius istorinius pastatus (Katedrą, Universitetą, Rotušę) bei užsuks į jaukius senojo Vilniaus kiemelius. Gidė kvies vaikus pačius įsitraukti ir dalyvauti: pasukti galvą atsakant į istorinius klausimus, paieškoti pasislėpusių architektūros elementų, aktyviai pajudėti teminiuose žaidimuose. Po edukacijos taip pat laukia specialios senamiesčio tyrinėjimams skirtos iliustruotos užduotys, kurias atlikdami vaikai galės įtvirtinti ir papildyti edukacijos metu įgytas žinias. Šios nuotolinės edukacijos tikslai: supažindinti moksleivius su Vilniaus istorinio centro – UNESCO Pasaulio paveldo vietovės – vertybėmis; ugdyti sąmoningą vaikų požiūrį į kultūros paveldą, jo išsaugojimo svarbą. Edukatorė su vaikais bendrauja „gyvai“ – susitikimas vyksta suderintu laiku.


Žvakių liejimas senoviniu būdu 3-6 klasių mokiniams

Dzūkijos-Suvalkijos saugomų teritorijų direkcija

Žvakių liejimas senoviniu būdu iš natūralaus bičių vaško-vienas seniausių amatų. Visuomet žvakė buvo prasminga žmogaus gyvenime. Ji lydėdavo žmogų nuo gimimo visuose gyvenimo etapuose. Edukacijos metu sužinosite apie natūralaus bičių vaško išgavimą ir paruošimą liejimui, senovinius vaško žvakių gamybos būdus. Raminančioje ir maloniai medumi  kvepiančioje aplinkoje pademonstruosime žvakių liejimą. Nesunkiai išmoksite ir kiekvienas nusiliesite po žvakę. Pamatysite, patyrinėsite, pauostysite ar net paragausite įvairių bičių produktų: medaus, žiedadulkių, duonelės.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacinio užsiėmimo metu vaikai supažindinami su bitininkystės amatu. Aptariama bitės reikšmė ir simbolika žmogaus gyvenime. Aptariami bičių vaško, medaus gavimo būdai, vaško ir medaus savybės, jų nauda žmogui. Praktinėje dalyje mokiniai matuojasi bitininko aprangą, išbando bitininkystės įrankius, degustuoja įvairių rūšių medų.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Karolis Šileika SKRABALMAN – programos vykdytojas, žinomas atlikėjas, organizavęs ir surengęs ne vieną koncertą - edukaciją visoje Lietuvoje. Sėkmingai pasirodė televizijos laidose TV3 „Lietuvos talentai“, LRT "Duokim garo", LNK "Mes vieno kraujo" bei spėjo pavergti žiūrovų širdis pozityvios emocijos kupina muzika ir gebėjimu patraukliai naujam skambesiui prikelti unikalų, lietuvišką, medinį mušamąjį instrumentą - Skrabalus. Programos vykdytojas ne kartą organizavo ir vedė edukacijas - koncertus įvairių Lietuvos rajonų švietimo įstaigų mokiniams ir puikiai sugebėjo perteikti lietuviško muzikos instrumento – skrabalų skambesio patrauklumą jauniems žmonėms, pristatydamas instrumento istoriją ir padėtį šalies kultūroje bei unikaliai panaudodamas šiuolaikinės muzikos kontekste. Programa parengta įvairaus amžiaus mokiniams, atsižvelgiant į jų poreikius bei galimybes. Mokiniai programos metu galės susipažinti ne tik su skrabalų muzika, bet ir pabendrauti su charizmatiškuoju skrabalų virtuozu. O taip pat mokiniai turės galimybę ir patys gyvai išbandyti grojimą skrabalais, pajausdami atsipalaidavimą bei puikias emocijas. Programos vadovas į edukacijų - koncertų vietas vyks pats pagal poreikį. Įvykus tam tikroms aplinkybėms, užsiėmimus gali vesti ir nuotoliniu būdu.

Paslauga teikiama tik paslaugos gavėjo pasirinktoje įstaigoje (pvz., mokykloje)


Priklausomybė daugelio sąmonėje siejasi su asocialiais, žlugusiais ir iš normalaus socialinio ir kultūrinio gyvenimo iškritusiais žmonėmis. Tačiau retas kuris susimąsto apie tai, kad mūsų garbinama televizijos žvaigždė jau daug metų kovoja su priklausomybe ar nekaltas kompiuterinis žaidimas mobiliajame telefone gali būti puikus pamatas priklausomybės vystymuisi. Laikais, kai piketuoti prie seimo siekiant legalizuoti „žolę“ yra žmogaus laisvės išraiška, o alkoholio vartojimas tiek įaugęs į mūsų sąmonę, kad net žodis „gerti“ įgavo girtavimo reikšmę, sunku susigaudyti net tiems, kurie jau turi savąsias tiesas. Jaunam žmogui gausybėje dviprasmiškų nuomonių, mitų ir begalybėje internetinės informacijos atrasti tiesą dar sunkiau. Tokiame kontekste tampa būtina ugdyti jaunų žmonių sąmoningumą, atsakomybę bei toleranciją, priklausomybes bei psichoaktyvių medžiagų vartojimo sukeliamas problemas pristatant ne tik kaip galimą sveikatos problemą, bet kartu ir kaip kultūrinį bei socialinį reiškinį. Edukacijoje, skatinant bendravimą, siekiama problematiką pamatyti per asmenines patirtis. Vaizdingi pavyzdžiai: nuo moksliniams tyrimams panaudotos sultis pamėgusios bezdžionėlės iki kokanui priklausomybę besigydančio nusikaltėlio, padės suvokti priklausomybės, kaip reiškinio atsiradimo ir vystymosi principus. Žaidimais ir vaizdais susipažinsime su naujausiomis mokslinėmis išvadomis, kad priklausomybė mėgsta draugiją, o nikotinas, dažniausiai tampa „raktu“ atveriančiu duris į priklausomybių pasaulį. Edukacijos forma skatina pačius klausytojus ieškoti atsakymų, išsakyti savo nuomonę, klausti ir prieštarauti. Edukacijos dalyviams nemalonų apsvaigimo pojūtį siūloma pajusti užsidėjus „girtumo akinius“, atliekamos koordinacinės užduotys. Edukaciją parengė daugiau kaip 10 metų su priklausomybėmis dirbanti klinikinės toksikologijos gydytoja Laima Gruzdytė, kuri nuolat tobulinasi Lietuvoje bei užsienyje rengiamuose seminaruose, mokslinėse konferencijose, kvalifikacijos kėlimo kursuose.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacinė programa „Atverk aukštaitės skrynią" (5 - 8 kl.)

Jonavos rajono savivaldybės kultūros centras

Tikslas: skatinti moksleivių domėjimąsi tradiciniais dailiaisiais amatais bei jų interpretacijomis šiuolaikiniame mene.
Uždaviniai: 1. Aktualizuoti kraičio skrynios naudojimą, išryškinant jos vertę šiuolaikinėje kultūroje 2. Skatinti mokinių susidomėjimą kraičio baldų evoliucija, jų paskirtimi, ornamentika. puošybos būdais. 3. Pristatyti amatininkus, tęsiančius vietinių senųjų amatų tradicijas, atgaivinančius užmirštas technikas bei technologijas, pritaikančius jas šiandienos poreikiams. 4. Supažindinti moksleivius su šiuolaikinių menininkų, besiremiančių liaudies meno tradicija, darbais. 5. Taikyti įgytus gebėjimus kasdieniame gyvenime, kūrybiniuose projektuose. 6. Skatinti mokinių verslumą. Auditorija suintriguojama režisieriaus Eugenijaus Šalčio filmo „Senovinės kupiškėnų vestuvės“ fragmentu. Aptariama kraičio skrynios išvežimo apeiga, akcentuojamas kraičvežių vaidmuo. Apžiūrimos, tyrinėjamos muziejaus ekspozicijoje esančios kraičio skrynios ir jų turinys. Mokinių dėmesys sužadinamas šokiu. Demonstruojamas video siužeto apie šiuolaikinę menininkę, interpretuojančią skrynių puošybos motyvais.  Ji pristatoma kaip sektinas verslumo pavyzdys. Didesnis dėmesys skiriamas skrynių puošybos technikoms, ornamentikai. Išryškinamos aukštaičių skrynioms būdingos spalvos ir raštai. Aptariamas štampuoto ornamento kompozicijos kūrimas. Užsiėmimo metu mokiniai štampuotine technika dekoruoja medinę skrynutę. Siekiamas poveikis: suvoks kraičio skrynios vertę šiuolaikinėje kultūroje, susidomės muziejaus etnografine ekspozicija, vietos amatininkų darbais, gebės sukurti tradiciniam menui būdingą kompoziciją.  Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI, pradinio mokymo pedagogika ir metodika; 2014 – 2016 m. VDU, etnologijos ir folkloristikos magistras. 20 metų pedagoginė  patirtis mokykloje, 10 metų patirtis etninės kultūros specialistės, edukatorės pareigose muziejuje. Mob.: 860120070.


Kultūrinė edukacinė programa – ekskursija „Stebuklų ir simbolių pasaulyje – Šv. Petro ir Povilo bažnyčia“  7-8 kl.

Kultūrinė edukacinė programa „Stebuklų ir simbolių pasaulyje – Šv. Petro ir Povilo bažnyčia“ XVII a. menkai
apgyvendintame Antakalnio priemiestyje, vaizdingoje Neries pakrantėje, žalių kalvų ir pušynų fone išaugo Vilniaus baroko
šedevras – Šv. Petro ir Povilo bažnyčia. Amerikiečių portalas paskelbė įspūdingiausių pasaulio bažnyčių sąrašą, kurio
viršūnėje – per tris šimtus metų gyvuojanti Vilniaus Šv. Petro ir Povilo bažnyčia. Vėlyvojo baroko perlu vadinami maldos
namai, kuriose priskaičiuojama per 2000 įvairių lipdinių, atrinktų į 16-os gražiausių šventovių sąrašą. Beveik nepakitusi per
300 metų, bažnyčia perteikia mums ne tik Vilniaus, bet ir visos žmonijos gyvavimo istoriją, amžiną blogio ir gėrio kovą:
Dievas ir velnias, angelai ir demonai, mitologinės ir alegorinės būtybės, šventieji ir nusidėjėliai, kviečia į nepakartojamą
skulptūrų spektaklį. Programos tikslas mokinius supažindinti su barokine Šv. Petro ir Povilo bažnyčios architektūra, istorija
ir legendomis, stiuko lipdiniais dekoruotu interjeru. Mokiniai skatinami tyrinėti juos supančią aplinką, ugdant pastabumą ir
dėmesį detalėms gebėti atrasti, pažinti menines formas, juos supančią stiuko lipdinių gausą ir jų simboliką. Edukacinės
programos metu mokiniai supažindinami su Lietuvos didikų Pacų giminės istorija, iš užsienio atvykusių ir čia dirbusių
menininkų, architektų, skulptorių darbais. Vienas iš programos uždavinių padėti mokiniams gilinti ir plėsti jų dalykines ir
bendrąsias kompetencijas bei ugdyti kultūrinį-istorinį sąmoningumą ir gebėjimą užsimegzti asmeninius santykius su
vizualiuoju menu. Programos metu mokiniai įtraukiami į edukacines, temines užduotis, pagal jiems pateiktą papildomą
vizualinę medžiagą ieško įvairių ornamentų, kaukių, simbolių ir pan. Šia paslauga siekiama rūpintis kultūros ir architektūros
paveldo išsaugojimu, skatinti mokinius perduoti savo žinias ir pagarbą ateities kartoms. Programos turinys ir forma
pritaikyta pagal amžiaus grupę.

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Ar esate buvę teatre? O ar pastebėjote visus darbuotojus, kurie ten dirba? Teatras - tai ne vien artistai ir muzikantai! Šiame užsiėmime turėsite galimybę susipažinti su tais, kurie teatre atlieka nematomą, bet visiems reikalingą darbą, kol spektakliai pasiekia žiūrovų akis! Su darbuotojais susipažinsime tyrinėdami Valstybės teatro ekspoziciją ir kurdami pasirinkto spektaklio programą! Ar esate įtikinę, kad pavyks atrasti visus darbuotojus? Jei pavyks, tai tikėtina, kad užsiėmimo pabaigoje jie leis jums pabūti ir ant tikros teatro scenos!
Užsiėmimas gali būti pritaikytas mokiniams su judėjimo ir intelekto negaliomis, sudarant ne didesnę kaip 5 asmenų grupę neįskaitant lydinčių asmenų - esant tokiam poreikiui prašome apie tai informuoti užsakymo metu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Medinis knygos skirtukas su baltų simboliais (IŠVAŽIUOJAMOJI)

Edukacinio užsiėmimo metu: 1. Supažindinti moksleivius su knygų skaitymo kultūra ir taisyklėmis. 2. Pristatyti knygos skirtuko atsiradimo istoriją ir jo vystymosi raidą nuo Senovės Egipto civilizacijos iki šių dienų pasitelkiant vizualinę medžiagą (pateiktys). 3. Supažindinti su knygos skirtukų pavyzdžiais inicijuojant diskusiją, kurios metu moksleiviai interpretuos, lygins pateiktus skirtingų istorinių laikotarpių, medžiagų, formų, atlikimo technikų skirtukus („minčių lietaus“ metodas). 4. Pasitelkiant video medžiagą (filmo ištrauką „Baltų raštai ir jų reikšmės“), išanalizuoti baltiškų simbolių reikšmes. 5. Pateikti dalomąją medžiagą su baltiškų simbolių pavyzdžiais ir jų komponavimo schemomis, kuri padės kiekvienam programos dalyviui atsirinkti ir savaip interpretuoti patikusius simbolius. 6. Išlaisvinti kūrybiškumą per praktiką - iš baltiškų simbolių sukurtus individualius raštus pasitelkiant dailės priemones piešti ant medinio knygos skirtuko ruošinio. 7. Atliekant refleksiją, apžvelgti moksleivių asmeninę patirtį, įgytą užsiėmimo metu. Knygos skirtukas, pagamintas iš tvarios medžiagos – medienos ir pačių moksleivių dekoruotas bei parsineštas į namus, galės būti naudojamas kaip pagalbinė knygų skaitymo priemonė daugelį metų.


Edukacinė programa „Vaižganto portretas: tekstų mozaika“

Edukacinės programos „Vaižganto portretas: tekstų mozaika“ metu moksleiviai susipažins su Kaune esančiu Juozo Tumo-Vaižganto butu-muziejumi, kur lietuvių literatūros klasikas praleido 13-ka paskutiniųjų labai kūrybingų savo gyvenimo metų. Išskirtinį dėmesį kreipsime į J. Tumo-Vaižganto gyvenimo ir kūrybos esmines vertybes. Skaitysime ir analizuosime Vaižganto kūrybos tekstus, prisiminsime rašytojo veiklą ir pasiekimus, aktualias mintis, ieškosime atsakymų į nuolat keliamus gilius klausimus apie gyvenimo prasmę, laimę, meilę. Interpretuodami įvairių tekstų mozaiką, pažinsime patį rašytoją – lietuvių literatūros klasiką, žurnalistą, dvasininką, literatūros mokslų daktarą, literatūros ir meno kritiką, Lietuvos Nepriklausomybės kūrėją, kurio vertybės yra ypatingai aktualios ir šiandien.


Mažeikių vaikų ir jaunimo daugiafunkcis centras

Visiems – nuo mažiausio iki didžiausio -  daiktams  sukurti ir pagaminti buvo pasitelktas dizainas. Kultūrinė edukacija „Medinukas – robotukas“ kviečia kartu nueiti visą gaminio kelią nuo idėjos iki funkcionalaus daikto - pakabuko.
Įdomioje „Pasidaryk pats“ dirbtuvių aplinkoje mokiniai iš medienos ir jungiamųjų detalių galės kurti savo originalų pakabuką. Dalyviai ugdysis medienos apdirbimo, konstravimo  įgūdžius, kūrybiškumą, lavins estetinį skonį bei praplės tvarumo sampratą. Geros emocijos garantuotos!

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Kražių Motiejaus Kazimiero Sarbievijaus kultūros centras

Papročiai, tikėjimai, spėjimai rodo, kad liaudies kalendoriuje Adventas – mistiškas laikas. Galima manyti, kad senovėje tai buvęs rimties, saulės gesimo laikas ir ūkinių metų pabaiga. Rašytiniai šaltiniai, tautosaka leidžia spėti, kad ir mūsų protėviams (iki krikščionybės) buvo būdingas ritualinis susilaikymas. Tačiau Adventas suprantamas ir kita, krikščioniškąja prasme. Su Adventu prasideda pasninkas, atsisakoma pieniškų ir mėsiškų valgių, susilaikoma nuo pasilinksminimų. Edukacinė programa "Nusipink Advento vainiką" sudaryta iš dviejų dalių - teorinės ir praktinės. Teorinės dalies metu dalyviai bus supažindinti su Adventu ir Advento vainiko samprata plačiąja prasme. Čia klausydami Advento laikotarpio dainų, pasakojimų, spėjimų, sakydami palinkėjimus, dainuodami nupins simbolinį Advento vainiką, kurio pynimo procese dalyvaus visi programos dalyviai. Antrosios dalies metu kiekvienas dalyvis nusipins savo Advento vainiką. Edukacinė programa ženkliai prisidės prie etnokultūros puoselėjimo, tradicijų autentiškumo, pažinimo ir išsaugojimo ateities kartoms.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Pabudusi papūga Arogancija (sutrumpintai Ara) svarsto ką jai veikti. Vaikiška forma yra duodama žodžio "arogancija" reikšmė - pati gražiausia, pati protingiausia, pati pačiausia. Pasirodo  verkiantis kiškis, kurį Ara, melagingai apsimetusi drauge, įtikina , kad jam reikia skriausti silpnesnius už save žvėrelius tam, kad jį gerbtų ir turėtų draugų, bei tam jį visokeriopai skatina. Mažas baltas balandis vardu "Sąžinė" perspėja kiškį taip nesielgti, tačiau šis, kartu su papūga, neklauso ir nuvaro ją šalin. Kiškis sutikęs voverytę, sugriauna jos kaladėlių pilį. Paskui atima iš ežio pinigėlį. Vėliau įspiria sutiktam mažam liūtukui ir vadina jį paniekinančiai kačiuku, bei pasiskelbia viso miško karaliumi. Tačiau pasigirsta riaumojimas ir pasirodo liūtas karalius, kuris persigandusį kiškį bara dėl skriaudimų ir karaliavimo, ir kiškis prisipažįsta, kad to jį Ara primokino. Tada liūtas pasišaukia papūgą ir ji pasirodžiusi, meluoja bei išsisukinėja, kad kiškio nepažįsta bei jo nemokino blogai elgtis ir nuskrenda savo reikalais. Tačiau kiškis pasiūlo liūtui paklausti vaikų, kad pasakytų kas iš tiesų primokino ir vaikai salėje pasako tiesą. Liūtas nebaudžia kiškio, bet liepia atlyginti nuostolius bei paklausti Sąžinęs, kaip ištaisyti padėtį. Sąžinė jam pasako, kad yra vienas stebuklingas žodis, kurį reikia ištarti, kad ištaisyti padėti. Ji prašo salės vaikų pasufleruoti kiškiui koks tai žodis ir vaikai atsako, kad tai - "atsiprašau". Kiškis susiranda voverytę, ežiuką ir liūtuką ir, nors jam labai sunku tai padaryti bei gėda, bet išdrįsta atsiprašyti ir įvyksta stebuklas: žvėreliai jam atleidžia, pasiūlo draugauti ir sąžinė pasako, kad jis pats drąsiausias kiškis pasaulyje, nes bailys jis buvo tada, kai skriaudė silpnesnius.


Tai įdomi ir pamokanti istorija apie berniuką Pikčių. Atrodo ir elgiasi jis keistai. Susiraukęs, nemandagus, grubus ir labai labai piktas! Tačiau geriau jį pažinus - pasirodo, kad ne toks jis ir baisus. Tereikia jam padėt atvert savo mažą širdelę, o susikaupusį pykti panaikinti stebuklingu būdu. Todėl, kviečiu visus nebijot ir susipažint su keistuoliu Pikčiumi bei padėt jam pasikeist.


Vienintelis tarpukario kino teatras Kauno kino centras „Romuva“ kviečia į „Animacijos
laboratoriją“. Lankytojai bus supažindinami su kino istorija ir V. Starevičiumi, kuris paliko ryškų įspaudą animacijos istorijoje. V. Starevičius, augęs ir kūręs Kaune, buvo pasaulinis kino srities pionierius, stojęs į gretas kartu su Voltu Disnėjumi, spaudoje vadinamas „Kino magu“, „Stebukladariu iš Kauno“, „Vabzdžių dresuotoju“ ir t.t. „Animacijos laboratorija“ – tai vieta skirta atskleisti animacijos paslaptis ir patiems dalyviams sukurti animacijas su specialiai sukurtomis animacinėmis lėlėmis – boružėle ir elniaragiu. Animacijos lėlės – tai adaptuoti ir sušiuolaikinti V. Starevičiaus taip mėgstami vabalai iš pirmųjų jo filmų. Lietuvos animatoriai profesionalai, 2021 m. Nacionaliniuose Lietuvos kino apdovanojimuose įvertinti už geriausią animacinį filmą „Matilda ir atsarginė galva“, sukurė specialų elniaragio ir boružėlės dizainą ir scenografiją šioms dirbtuvėms.

Pažinimo kompetencija; Komunikavimo kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pirmasis Lietuvoje ir Latvijoje baltų kultūros pažinimo centras „Baltų kelias“ kviečia pamatyti, pažinti ir pačiam susikurti savo baltišką simbolį. Mokiniai edukacijos metu bus supažindinami su baltų istorija, kultūra, simboliais ir jų variantiškumu. Edukacinio užsiėmimo „Susikurk savo baltišką simbolį“ metu mokinius bus siekiama sudominti net tik ekspozicija, eksponatais, čia esančiais žaidimais, bet ir inovatyvia, kūrybiška, įtraukiančia menine veikla. Praktinėje dalyje, įtvirtindami jau įgytas žinias, mokiniai pasirinks labiausiai patikusį ir jiems priimtiną baltišką simbolį. Pasirinkę norimą dydį, pirmiausia atvaizduos jį popieriaus lape. Vėliau šį simbolį perkels ant plastikinės plokštelės išmania, nekenksminga, naujos technologijos priemone - 3D rašikliu. Nuėmus savo sukurtą simbolį nuo plokštelės ir pririšus jam virvelę, turės savo pakabutį. Ši inovatyvi priemonė leis mokiniams žaismingai eksperimentuoti, mėgautis spalvų, linijų bei formų įvairove, ugdys kūrybiškumą. Kiekvienas mokinys galės savo sukurtą pakabutį parsinešti į namus, jį pasikabinti, pasipuošti ar kažkam padovanoti. Ši edukacija suteiks galimybę ugdyti sąmoningą baltiškojo paveldo pažinimą bei jo išsaugojimo nuostatas, suponuos praeities ir dabarties sintezę.


Edukacinė programa „Vėtrungės uodega“ – tai kūrybiniais bei kritinio mąstymo ugdymo metodais paremtas būdas supažindinti su Kuršių nerijos istorija ir vietos bendruomenės – kuršininkų, lietuvininkų bei vokiečių – tarpkultūrinio gyvenimo ypatumais šiame smėlio ir vandenų krašte. Edukacijoje pasitelkiamas kultūros paveldo objektas – vėtrungė, per kurios prizmę supažindinama su pamario žvejyba, kaip išgyvenimo strategija, su čionykščių žmonių kasdienybės ypatumais, su pamaryje gyvenusių vaikų pareigomis. „Vėtrungės uodega“ sužadins dalyvių smalsumą patyrinėti praeities ir šiandienos vėtrungių gyvavimo skirtumus ir panašumus, nes istorija kartojasi – ji sukasi ratu. O svarbiausia, kad edukacijos dalyviai bus kviečiami panirti į nevaržomą kūrybinį procesą, kurio metu kiekvienas nusispalvins ir taip susikurs savo medinę vėtrungę, kurią kiekvienas parsiveš namo kaip dovaną-suvenyrą.


''Atradėjas'' – eksperimentų laboratorija, kurioje įprasti dalykai tampa fantistika! Edukacinės programos metu vaikai sužino labai smagius dalykus apie įžymiuosius pasaulio mokslininkus! Ir tampa pašėlusiais mokslininkais! Atlieka ir stebi eksperimentus, pavyzdžiui banano virsma plaktuku arba patys tampa eksperimentu, nes suvalgo šaldytą kukurūzą ir virsta drakoniuku! Edukacija ''Atradėjas'' – interaktyvi chemijos ir fizikos dėsnių demonstracija, leisianti moksleiviams susipažinti su chemijos ir fizikos mokslų įdomybėmis ir pasijusti tikrais profesoriais!


Šios edukacinės programos metu kviečiame ugdyti tautinį, kultūrinį ir religinį naujos kartos sąmoningumą pristatant ir savarankiško užsiėmimo forma gilinant žinias apie Birštono kurorto herbo istoriją, svarbą ir sąsajas su religine tematika. Edukacija pradedama istoriniu pasakojimu, mokiniai glaustai supažindinami su Lietuvos heraldikos tradicijomis, herbų kūrimo ypatybėmis, spalvų reikšmėmis ir simbolika. Norint paskatinti kūrybišką veiklą ir įgytų žinių įsisavinimą per asmeninę patirtį atliekamas savarankiškas darbas, kurio metu edukacijos dalyviai apmokomi kaip iškočioti tešlą ir specialios formos pagalba pagaminti miesto simbolį - banginio formos sausainius. Vaikai skatinami dirbti grupėse, padėti vieni kitiems, dalintis gamybos priemonėmis .
Kol sausainiai kepa edukacijos dalyviai kviečiami susipažinti su muziejumi. Vykdoma trumpa ekskursija, pristatanti pagrindines muziejaus ekspozicijas ir eksponatus.
Iškepus sausainiams grįžtama į užsiėmimo salę. Vaikai sėdasi prie stalo, kur jau garuoja iškepti sausainiai ir čiobrelių arbata.  Degustuojant sausainius vaikai skatinami reikšti savo nuomonę, įvertinti įgytas žinias ir savo padarytą darbą. Sėdėdami prie bendro stalo vaikai mokosi socialinių įgūdžių: dalintis, gerbti vienas kitą, draugiškai elgtis, rūpintis savo emocine ir fizine sveikata.
Edukacijos pabaigoje dalyvių grupei dovanojamas sausainių receptas su Birštono kurorto herbo emblema.


Online spektaklis „Kavos malūnėlis“ (nuotolinė paslauga)

Kavos malūnėlis – pagrindinis spektaklio veikėjas – atsiduria Pamestų daiktų prieglaudoje, kurioje nepageidaujami, nublukę, klibantys daiktai geria vaistus nuo liūdesio, nes prieglaudos direktorius Raudonbarzdis laiko juos uždaręs dėžutėse bei draudžia vaikščioti gatvėmis ir verkti. Pamestų daiktų prieglaudoje Malūnėlis įsimyli sugedusią Skėtukę ir išskrenda į Mėnulį ieškoti specialios mašinos, skirtos skėčiams taisyti. Šioje šmaikščioje, keisčiausių personažų, burtažodžių kupinoje kelionėje Malūnėlis, herojiškai stengdamasis išgelbėti Skėtukę nuo liūdesio, atranda kai ką labai paprasto ir netikėto... Spektaklio įkvėpimu tapusi, lenkų dramaturgės Małgorzatos Sikorskos-Miszczuk scenai adaptuota žinomo lenkų poeto K. I. Gałczyńskio pasaka „Kavos malūnėlis“ žiūrovams žada ritmišką bei simboliais iškalbingą lėlių vaidinimą, kuriame lyriški ir žaismingi nuotykiai keis vieni kitus. Įdomu tai, jog K. I. Gałczyńskis išgarsėjęs savo absurdo miniatiūrų ir humoreskų rinkiniu „Žaliojo žąsinėlio teatras“ (Vilniaus teatre „Lėlė“ 2010 m. pagal šį kūrinį buvo sukurtas spektaklis jaunimui), „Kavos malūnėlį“ sukūrė gyvendamas Malūnų gatvėje, Vilniuje. „Suprantu, kad migduku galima gimti, bet ar reikia juo būti visą gyvenimą?“ – klausia vienas mūsų istorijos herojus. Ir man atrodo, kad šis klausimas geriausiai atspindi spektaklio prasmę. Mes nesiekiame rasti atsakymų – mieliau užduodame klausimus. Mano galva, „Kavos malūnėlis“ – tai spektaklis apie savo potencialo atskleidimą. O tuo pat metu ir apie tai, kokių gydomųjų galių turi apkabinimai, kurių mums šiomis dienomis taip trūksta.” – pasakoja „Lėlės“ teatre nebe pirmą kartą kurianti (spektaklis „Raudonoji knyga“) lenkų režisierė Ewa Piotrowska.


Spektaklis "Dėdės ir dėdienės" (rež. Gabrielė Tuminaitė) ir diskusija su kūrėjais (Nuotolinė paslauga)

Pagal Juozo Tumo–Vaižganto apysaką pastatytas spektaklis vertas tikro literatūros ir teatro gurmano dėmesio. Kaip rašė pats Vaižgantas, dėdės ir dėdienės reiškia ne tiek giminystės ryšį, kiek socialinį santykį tarp ūkį paveldėjusių šeimininkų ir čia pasilikusių dirbti ir vargti „dėdžių“, kurių padėtis yra kažkas mišraus tarp tarno, samdinio ir šeimos nario, bet sunkesnė už samdinio, nes dirbama be atlyginimo, dažniausiai tik už „pavalgymą ir menką drabužį“. Pagal apysaką sukurtoje režisierės Gabrielės Tuminaitės inscenizacijoje vaizduojami būtent tokie „dėdės“ ir tokios „dėdienės“: Mykoliukas – aktorius Karolis Kasperavičius, Severiutė – aktorė Agnė Šataitė ir Rapolas – aktorius Mindaugas Capas. Meistriška rašytojo ranka sukurti personažai, nors ir įstatyti į grubias baudžiavinio kaimo aplinkybes, sugeba labai giliai jausti, stebėti ir suvokti save, patirti aukščiausias būties akimirkas. Vilniaus mažojo teatro spektaklyje išryškinamos stipriosios Vaižganto apysakos pusės: įtemptas siužetas, lyrikos ir šiurkštaus seksualumo mišinys, o svarbiausia – išskirtinis Severijos personažas. Ji atvira, temperamentinga, gaivališka. „Ji visiškai atitinka Vaižganto vitališkojo žmogaus formulę ir yra spektaklio žvaigždė“ – apie Agnės Šataitės Severiją rašė literatūrologas R. Tamošaitis. Pavargę nuo nesibaigiančio informacijos srauto, spektaklyje žiūrovai kviečiami pailsinti dvasią: režisierė įsitikinusi – tai klasikos privalumas. Kokybišką spektaklio įrašą bus galima stebėti teatro interneto svetainėje. Moksleiviai tai galės daryti visi kartu būdami mokykloje arba kiekvienas iš savo namų. Mokykloms bus suteikiami unikalūs prisijungimo kodai. Po peržiūros tą pačią dieną teatro feisbuko paskyroje vyks tiesioginė diskusija su spektaklio kūrybinės grupės atstovais, kur bus galima pasidalinti mintimis ir užduoti klausimų. Be to, mokytojams bus pasiūlyta teatrologės dr. Ramunės Balevičiūtės paruošta metodinė spektaklio analizės medžiaga.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Koks paveikslas! Kvadratai, trikampiai ir apskritimai linksmai stumdosi, liūdnai atitolsta, žaismingai prasilenkia – tikra jausmų dėlionė! Kartu leisimės į vaizduotės pasaulį, svarstysime, kaip mus veikia kūrinių formos ir spalvos, kokią nuotaiką kuria geometrinė abstrakcija. Galiausiai išsiaiškinę, kokios spalvos ir formos mūsų pačių emocijos, patirtis perkelsime į savo kūrybos spontanišką dėlionę.


Edukacinis užsiėmimas „Pažink rašytoją“ (Nuotolinė paslauga)

Joniškio rajono savivaldybės Jono Avyžiaus viešoji biblioteka

Edukacinė programa „Pažink rašytoją“, skirta vyresniųjų klasių (8–12) moksleiviams. Pradžioje moksleiviai trumpai supažindinami su Joniškio krašto rašytojais ir jų kūryba. Edukacinei programai pasirenkami žymiausi kūrėjai: Jonas Avyžius, Jolita Skablauskaitė ir Marius Katiliškis. Moksleiviai supažindinami su Jono Avyžiaus memorialinė ekspozicija ir Jolitai Skablauskaitei skirta nuolatine paroda. Moksleiviams pasiūloma pasitikrinti žinias interaktyviame žaidime-viktorinoje „Pažink rašytoją“. Naudojant programą „Kahoot“ pateikiami klausimai, citatos, kūrinių pavadinimai, apibūdinimai, datos, daiktai – reikia juos teisingai priskirti rašytojams: J. Avyžiui, J. Skablauskaitei ar M. Katiliškiui. Moksleiviai gali žaisti individualiai arba komandomis (po 2–3 žmones). Programos tikslas – supažindinti moksleivius su žymiausiais Joniškio krašto rašytojais, skatinti jų domėjimąsi literatūra ir knyga. Žaidimo laimėtojams bus išsiųstos virtualios padėkos ir diplomai.


Viešoji įstaiga Lietuvos energetikos muziejus

Edukacijos metu dalyviai sužinos, kas yra iliuzijos, kaip jos susidaro, kas yra miražas, pareidolija ar dirbtinės perspektyvos. Dalyviai susipažins su judančiais paveikslėliais, gėrėsis 3D anaglifais ir interaktyvių eksponatų pagalba atras stulbinančių optinių apgaulių.


Edukacinis užsiėmimas „Kaip gimsta popierius“ V–VIII kl.

Edukaciniame užsiėmime „Kaip gimsta popierius“ bus pristatytos senosios ir moderniosios popieriaus gamybos ir restauravimo metodikos, supažindinama su popieriaus gamyba ir trūkstamų fragmentų atkūrimu popieriaus liejimo mašina. Veiklos metu bus naudojami dekoratyvinio, restauravimo, japoniško, lieto popieriaus pavyzdžiai, popieriaus gamybą atspindinčios iliustracijos ir medžiagos: medienos plaušas, vapsvų lizdo fragmentas, celiuliozės plaušas, presas, sėmimo forma, įvairūs restauravimo ir popieriaus sėmimo įrankiai. Dalyviai stebės popieriaus liejimo procesą, lakšto įklijinimą ir paruošimą presavimui. Užsiėmimo dalyviai bus plačiau supažindinti su vienu iš labiausiai žinomu restauravimo procesu –atkurtų fragmentų retušavimu. Moksleiviai turės galimybę sužinoti kokiais atvejais retušavimas reikalingas, o kokiais nebūtinas, kuo galima retušuoti meno kūrinius, kaip maišomos spalvos ir kokia retušavimo technika dažniausiai naudojama restauravime. Dalyviai gaus dovanų popieriaus liejimo mašinoje išlietus ruošinius, kuriuos galės savarankiškai retušuoti.


Edukacinė programa „Atstatyk jėzuitų bažnyčią“

Vienuoliai jėzuitai Kražiuose įsikūrė 1608 m. J. K. Chodkevičiui 1614 m. skyrus vienuoliams fundaciją, 1616 m. atidaryta kolegija, kuri fundatoriaus garbei buvo vadinama Collegium Chodkievicianum. Maždaug 4 ha plote ilgainiui buvo pastatyti net 22 įvairios paskirties pastatai. Šalia kolegijos, gavus fundaciją iš J. K. Chodkevičiaus, 1621 m. buvo pradėta statyti ir jėzuitų Švč. Mergelės Marijos Ėmimo į dangų bažnyčia – puošniausia to meto Žemaitijos šventovė, kurios dabar išlikę tik pamatų akmenys... Edukacinis užsiėmimas „Atstatyk jėzuitų bažnyčią“ vyksta išskirtiniame istoriniame paminkle – vieninteliame iš XVII a. pradžios išlikusiame buvusios Kražių jėzuitų kolegijos komplekso pastate. Čia įsikūrusiame Kražių M. K. Sarbievijaus kultūros centro muziejuje sužinosite Kražių miestelio bei jėzuitų įkurtos kolegijos istoriją, susipažinsite su J. K. Chodkevičiaus asmenybe ir jo svarba Kražių istorijai. Kad istorinės žinios būtų įdomios, įtraukiančios, o laikas praleistas turiningai, turėsite galimybę „atstatyti“ buvusią Kražių jėzuitų bažnyčią. Bažnyčios „pastatyti“ bet kaip nepavyks – sudėlioti medinę 3D dėlionę reikia pasitelkus komandinį darbą ir nuosekliai sekant instrukciją! Instrukcija – taip pat ne bet kokia. Bažnyčia „statoma“ pagal garsiojo XVII a. Europos poeto – Motiejaus Kazimiero Sarbievijaus kūrinį „Akmens pašventinimas“ (Sacra Lithothesis), kurį autorius 1621 m. ir skyrė būtent šios bažnyčios statybų pradžiai. Tai aktyvus, įtraukiantis ir sumanumo bei komandinės veiklos reikalaujantis žaidimas, kurio tikslas – susipažinti su jėzuitų istorija, „atstačius“ šiandien nebeišlikusią bažnyčią, gilinti žinias apie buvusį ir esamą kultūros paveldą Kražiuose.


2 milijonai žmonių… 600 km ilgis… automobilių spūstys… ore tvyranti pokyčių nuojauta… Kas tai? – Baltijos kelias! Šis visas tris Baltijos šalis – Lietuvą, Latviją, Estiją – suvienijęs įvykis nutiko 1989 metų rugpjūčio 23 dieną. O kur geriausia kalbėti apie šio įvykio prasmingumą ir reikšmę, jeigu ne ten, kur viskas prasidėjo? Tad kviečiame 5 - 9 klasių moksleivius į edukacinį užsiėmimą „Baltijos kelis - laisvės kelias!" Gedimino pilies bokšto muziejuje. Čia parengta informacija, autentiška vaizdo ir garso medžiaga, interaktyvi ekspozicija bei komandinės užduotys padės giliau susipažinti su šio įvykio kontekstu, organizavimu ir padariniais bei suprasti, kas mes esame šiandien, ir kaip svarbu apie laivę kalbėti, dėl jos stengtis kiekvieną dieną šiandienos kontekste.


Programos tikslas – supažindinti dalyvius su ilgu lino virsmo iš augalo į audinį keliu. Uždaviniai: (1) papasakoti apie linininkystės tradicijas Lietuvoje; (2) supažindinti su linų auginimo ir apdirbimo darbais, žaliavomis ir jų panaudojimu. Programos vadovė pasakoja apie linų sėjimą, linų auginimą, jų priežiūrą, panaudoja su linų darbais susijusius terminus, įterpia tautosakinių dalykų: pasakų, posakių, patarlių, mįslių apie liną. Klausydamiesi dainų apie liną dalyviai imituoja lino darbų judesius ir įsimena darbų ciklą. Pasiklausę ir pasimokę žaisdami vaikai bando apdoroti linus tradiciniais įrankiais ir technika. Parodžius, kaip buvo linai kuliami, duodama pabandyti kulti su kultuvėmis. Rodomas linų mynimas. Vaikai su mintuvais išsimina linų saują: stengiasi gerai išminti, kad linai liktų be spalių, švelnūs. Po mynimo linus pabando išbraukti. Kai linai išbraukti, jie šukuojami. Mokiniai pabando išmokti linus ir iššukuoti. Kai šukuojant linus iškrinta pakulos, iš jų mokiniai pabando nuvyti virvę. Taip pat mokosi verpti rateliu, austi. Sužinodami apie tokį lino – augalo kelią, nejučia suvokia ir lino reikšmę protėvių buityje ir kultūroje. Papildoma metodinė ir vaizdinė medžiaga: panaudojami dainų apie liną įrašai, panaudojami tikri linų apdorojimo įrankiai ir technika, krašto audėjų darbai: prijuostės, juostos, rankšluosčiai, staltiesės ir kt., A. Razmislavičienės knygelė „Dienos darbeliai – plonos drobelės“ („Lututė“, 2005 m.).


Edukacija „Kalėdinė kompozicija ant beržo riekelės“

Šv. Kalėdų laukimas – vienas prasmingiausių ir laukiamiausių periodų. O vaikai jo laukia su didesniu tikėjimu stebuklu! Yra tradicija puošti Kalėdinę eglutę, tačiau šiais laikais namus puošia ne tik ji, bet ir įvairios kompozicijos, vainikai ir žvakidės.
Šioje edukacijoje vaikai gamins žiemos kompoziciją ant beržo riekelės. Dekoruos ją eglių šakelėmis, kankorėžiais, gilėmis, smilgomis, džiovintais augalais – taip kaip mūsų senoliai dekoravo. Klijuos žvakutę ir parsineš šviesą ir šilumą į savo namus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Užsiėmimas skirtas lavinti vaizduotę ir galvoti apie tai kas svarbu kiekvienam vaikui, jo idealai ir svajonės. Edukacijos metu kiekvienas vaikas kurs savo herojaus statulą iš antrinių žaliavų, sugalvos jo super galias ir pasidalins pasakojimu su grupe.
Bus skatinama „atpalaiduoti“ smegenis ir palikti daug vietos fantazijai. Taip pat vaikai sužinos apie medžiagų antrinio panaudojimo naudą, supažindinami kaip kiekvienas gali kas dieną prisidėti prie švaresnės planetos.


Mokiniai edukacijos metu bus supažindinti su popierinių servetėlių plastika, tautodaile. Išmoks ir pasigamins individualų erdvinį kūrinį. Savarankiškai derins spalvas, kurs naujas, savitus formas. Todėl, pagerės mokinių socialinių, emocinių įgūdžių lygmuo, lavės kultūrinis sąmoningumas per patyriminį ugdymą.


Etno pamoka apie lietuviškus sodus ir kryždirbystę (Išvažiuojamoji)

Kiekviena šalis turi savitas tradicijas, skirtingą etnokultūros raišką, kitokius tradicinius amatus, verslus. Todėl etninė kultūra – nacionalinės kultūros pamatas. Deja, globalizacijos poveikis šiandien neaplenkia ir bendrojo lavinimo mokyklų, kur etninės kultūros pamokų nėra, o etninės kultūros žinios integruotos į dėstomų disciplinų turinį nėra nei pakankamos, nei nuoseklios; neužtenka ir pilietinio ugdymo pamokų parodyti, kaip nacionalinėje valstybėje pilietiškumas išauga iš tautiškumo. Tautiškumo kategorijos nuvertėjimas greičiausiai ir tapo viena iš priežasčių, salygojančių destruktyvius procesus: masinę emigraciją, patyčių mokykloje plitimą, susipiešinimą ir nepakantumą, apolitiškumą.Todėl yra būtina skatinti moksleivių tautinę jauseną, jų domėjimąsi etnine kultūra, jų dalyvavimą etninės kutūros raiškoje. Tai brandina pilietiškumą, kuris nusakomas kaip sąmoningas žmogaus asmeninių pareigų tautai ir jos sukurtai valstybei suvokimas. Taigi, siekiant ugdyti moksleivių pagarbą ir meilę kultūros paveldui, atveriant jiems daug naujų, įdomių galimybių susipažinti su etninės kultūros reiškiniais sukurtas edukacinis užsiėmimas “Etno pamoka”. Užsiėmimo metu pristatysime moksleiviams lietuvių etninė kultūros ypatumus supažindinant juos su Lietuvos kryždirbyste ir kryžių simbolika bei šiaudiniais sodais; jų prasmėmis ir geometrijos sakralumu. Aptarsime lietuvių kryždirbystės bei sodų rišimo reiškinius; jų simboliką ir naudojamų simbolių reikšmes, paskirtį. Vizuali teorinė medžiaga bei video įrašai pristatys pačius unikaliausius, muziejų fonduose saugomus kryždirbystės ir sodų rišimo pavyzdžius. Praktinės užsiėmimo dalies metu moksleiviai iš šiaudų gabaliukų suriš "reketuką" – vieną iš sodų segmentų; išmoks padalinti trikampį į keturis mažesnius ir taip sužinos, kad sodas seniau ne gamintas, – jį “augindavo” – rankomis ir širdimi.


“Muzika visiems” – tai muzikinė, edukacinė kelionė, kurios metu per grupinę improvizaciją auditorija susipažįsta su skirtingų pasaulio šalių muzikinėmis kultūromis, instrumentais bei ritmais. Šioje edukacijoje aptariami klausimai: kaip ir kodėl atsirado muzika? Kokie buvo pirmieji muzikos garsai ir instrumentai? Kas yra ritmas? Kodėl muzika kartais gali pasakyti daugiau nei žodžiai? Atsakymus į šiuos klausimus mokiniams padės surasti žinomas muzikantas, džiazo kūrėjas, multiinstrumentalistas bei edukatorius Remis Rančys. Edukacijos tikslas – supažindinti vaikus su skirtingomis pasaulio muzikinėmis kultūromis ir muzikos instrumentais. Per specialiai sukurtus muzikinius žaidimus vaikams suteikiama galimybė patiems savarankiškai muzikuoti bei improvizuoti.

Užsiėmimo metu mokiniai atliks keletą praktinių muzikinių žaidimų, kurie lavina motoriką, koordinaciją, ritmo pojūtį bei kuria geresnį grupės tarpusavio ryšį. Vaikai susipažins su netradiciniais muzikos metrais ir ritmais. Užsiėmimuose atliekami pratimai yra sukurti remiantis Afrikos bei Pietų Amerikos muzikinėmis tradicijomis bei ritualais. Edukacijoje naudojamų instrumentų geografija yra labai plati: pandeiro (Brazilija), lumzdelis (Lietuva), melodionas (Italija), dumbrelis (Norvegija), šamano būgnas (Sibiras), asalato (Senegalas), gitarlelė (Havajai).

Edukacinis užsiėmimas “Muzika visiems” – tai edukacinė muzikos pamoka, kuri pažadina ne tik kūną, bet ir sielą.


Ekskursija prasideda Trakų gatvės pradžioje, kur mus pasitinka Miesto sargybinio statula. Senų piešinių bei žemėlapių pagalba aiškinsimės, kaip ši siena juosė Vilnių, kiek prireikė pastatyti vartų bei kaip jie galėjo atrodyti. Aplankysime 4 Vilniaus gynybinės sienos vartų vietas, ieškosime išlikusių miesto sienos liekanų, kalbėsime apie sienos statybą ir jos reikšmę sostinės gyvenimui. Pasigėrėsime vieninteliais išlikusiais Aušros Vartais, tyrinėsime detales, kurios buvo bendros visiems miesto vartams ir aiškinsimės, kur ir kaip gyveno bei kokias pareigas turėjo Vilniaus budelis, taip pat glaudžiai susijęs su gynybine miesto siena.


Pomanderio kūrimas – užburiantis ir kvapnus eksperimentas. Jau Viduramžiais Europoje kvapnieji pomanderiai išplito aukštuomenėje ir buvo nešiojamami kaip kvapnieji papuošalai, demonstruojant savo galią ir turtus. Lietuvos karalienė Morta, gražioji Barbora Radvilaitė ir kiti valdovai puikavosi kvapniaisiais papuošalais.
Kvapų pagalba keliausime laiku ir į skirtingus žemynus - uostysime iš skirtingų regionų atkeliavusius aromatus, kuriuos uodė Kleopatra, Avicena ir karalius Mindaugas. Edukacinės programos metu derinsime ir analizuosime natas, susipažinsime su parfumerijos pradmenimis. Kiekvienas mokinys kurs asmeninį pomanderio kvapą, ir jų pagalba kurs savo pasakojimą, viziją ir nuotaiką. Kiekvienas mokinys išsineš kvapnų papuošalą, kurio galės pasipuošti pats arba naudoti kaip namų kvapuką.


Virtualios realybės edukacija "Žalioji žinutė" išvažiuojamoji

Mokymosi aplinka turėtų būti kuriama atsižvelgiant į mokinių amžių, jų poreikį. Vienas svarbiausių aspektų šiuolaikiniame pasaulyje, tai įvairių mokymosi metodų integravimas ir vaikų įtraukimas į neformalias, švietėjiškas veiklas. Virtuali realybė - jau pamėgta vaikų tarpe, kadangi jos metu realiu laiku galima atsidurti bet kokioje aplinkoje pamatyti, išgirsti ar net pajausti teikiamą informaciją. Mokymosi procese naudojant VR elementus galima pasiekti labai efektyvių rezultatų: mokiniai įtraukiami į veiklas, kurioje teikiama ne tik įdomi, bet ir naudinga, svarbi informacija. Edukacijų metu "Žalioji žinutė" norima vaikus pakviesti į susitikimą su virtualia veikėja Panda, kuri supažindins su atliekų rūšiavimo kultūra visame pasaulyje, parodys, kaip yra svarbu rūpintis savo aplinka ir kokie procesai gali įtakoti klimato atšilimą, gyvūnų, augalų išnykimą. Norima, kad vaikai labiau pažintų įvairias kultūras, mus supantį pasaulį, siekiama, kad biologijos, geografijos bei istorijos pamokos būtų perteikiamos neformaliuoju būdu. Taip pat norima vaikus supažindinti su atliekų perdirbimo procesu: nuo atliekų surinkimo iki galutinio atliekų perdirbimo. Tokia pažintis padės suvokti atliekų rūšiavimo svarbą ir kaip jas galima "prikelti" naujam gyvenimui. Edukacijų metu vaikai, susiskirstę komandomis, dalyvaus atliekų rūšiavimo rungtyje, kurios metu patys turės teisingai surūšiuoti ir į teisingus konteinerius paskirstyti paslėptas atliekas. Komandinis darbas paskatins tarpusavio ryšį, bendravimą. Edukacijų pabaigoje su mokytojais bus keliami ir aptariami svarbiausi patirtos edukacijos klausimai ir atliekų rūšiavimo svarba mūsų visuomenėje.


Kuriame teatrą: (at)rask, (su)kurk, (su)žinok!

Šiaulių miesto savivaldybės viešoji biblioteka

Užsiėmimo pradžioje vaikai susipažins su lėlių teatro atsiradimo istorija, bus parodyti lėlių pavyzdžiai, pristatyta bibliotekos lėlių teatro erdvė su lėlėmis. Praktinės užduoties metu iš popierinių įvairių kūno dalių, antrinių žaliavų vaikai susikurs savo unikalų personažą ir atliks improvizacinį vaidinimą spalvingoje bibliotekos teatro širmoje. Edukacijos metu bus stiprinami darbo komandoje įgūdžiai, tarpusavio pasitikėjimas, improvizaciniai gebėjimai ir kūrybiškai praleistas laikas. Vaidinimas ir kūrybinė užsiėmimo dalis lengvai pritaikoma pagal dalyvių amžių.


Muzikinis edukacinis spektaklis „Skambantys skaičiai“

Koncertinė įstaiga Lietuvos simfoninis pučiamųjų orkestras

Tikslas – Pristatyti kokybišką, aktualų edukacinį turinį pradinio ir pagrindinio koncentro vaikų ir paauglių auditorijai, supažindinant juos su muzikos ir matematikos sąsajomis.
Uždaviniai:
1. Supažindinti mokinius su matematiniais muzikos principais.
2. Ugdyti supratimą apie muziką, kaip meno formą ir jos ryšį su matematika.
Spektaklis „Skambantys skaičiai“ kelia klausimą – kas bendro tarp muzikos ir matematikos? Ar muziką galima suskaičiuoti, o gal skaičiai moka šokti ir dainuoti? Naujame nuotaikingame ir šmaikščiame Lietuvos simfoninio pučiamųjų orkestro muzikiniame spektaklyje klausytojai kviečiami įsijungti į netikėtą istoriją, kurioje muzikos pamoką ves madam Nulštein! Kartu su orkestru ji garsais spręs „muzematines“ lygtis ir bandys atsakyti į sudėtingus klausimus. Galbūt jei nebūtų matematikos, visi gyventumėte olose kaip pirmykščiai žmonės? Kas nutiktų, jei nebeliktų skaičių? Klausimų visgi kyla ir madam Nulštein – deja, į juos atsakyti negali niekas. Juk pasaulis – tai ne tik aiškumas, bet ir paslaptis...


Tamsu -Baisu - pažink save.
Patyriminė edukacija aklinoje tamsoje.
 Komandos formavimui pasitelkiam vaidmenų žaidimo formatą aklinoje tamsoje.
Po žaidimo išanalizuosime ir aptarsime komandos veiksmus. Ugdysime darnaus darbo įgūdžius ir komandinį kūrybiškumą.
Asmeninė patirtis - padės pažinti save, savo kūno galimybes
Atrasti nestandartinių užduočių sprendimo būdų esant ribotiems ištekliams.
Bendro komandos tikslo siekimas.


Edukacinės ekskursijos metu bus kūrybiškai pristatomas antisovietinis partizaninis pasipriešinimas ir aktualizuojamos Joniškio krašto partizanų asmenybės. Paslaugos dalyviai aplankys muziejuje įrengtą interaktyvią ekspoziciją, kurioje išgirs išsamų partizaninės kovos istorijos pristatymą. Mokiniai sužinos, kad Joniškio krašto partizanai priešinosi ne tik fiziniais, bet ir dvasiniais ginklais – savo leidiniais ir dainomis. Ekspozicijoje naudojant modernias priemones bus atliekamos kūrybinės užduotys. Interaktyvios partizanų spausdinimo mašinėlės pagalba bus galima išsamiau sužinoti apie laisvės kovotojų spausdintus ir platintus leidinius, o naudojant interaktyvų partizanų radijo imtuvą – klausytis ir mokytis jų kūrybos dainų. Visa tai suteiks galimybę geriau pajusti partizanų dvasinį pasaulį, jų mintis ir jausmus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Skaitmeninė kompetencija


Edukacinis užsiėmimas "2050 Baltija. Distopija ar realybė?" (nuotolinė paslauga)

Edukacinis užsiėmimas „2050 Baltija. Distopija ar realybė?“ Kokį įsivaizduoji pasaulį, vandenyną ir gyvūnus 2050-aisiais? Gamtai iškilo grėsmė. Kas kaltas? Gamtos ateitis – Tavo rankose? Į šiuos klausimus atsakymų ieškosime apsilankę 2050 Baltijoje. Čia susipažinsime su iš ateities atsikėlusiais distopiniais jūrų gyvūnais Menke Celofanus, Ruoniu Padangarus, Jūrų kiaule Naftoena Pramonida, Ežiažuve Mikroplastus Krapštukedija ir kitais, turėsime galimybę su jais pasikalbėti, išklausyti jų žinutes. Ir tada priimsime sprendimą – ar šie distopiniai susitikimai turi vilčių tapti realybe? Ar mes tikrai to norime? Šiuo edukaciniu užsiėmimu siekiame padėti ugdyti mokinių aplinkosauginį sąmoningumą ir tvarų vartojimą. Edukacijos metu bus nagrinėjama, kaip žmonės yra susiję su žemės tarša, kokie taršos būdai, bus ieškoma tvarių sprendimų keisti kasdienius įpročius. Tai padės atlikti įtraukios distopinių gyvūnų istorijos, realūs faktai, kūrybiškumą skatinančios interaktyvios grupinės užduotys ir kitos veiklos.


Edukacinis užsiėmimas „Telefonijos istorija: nuo būgno iki debesies“ (Nuotolinė paslauga)

Šiais laikais negalime įsivaizduoti gyvenimo be telefono. Jis yra universali bendravimo, informacijos gavimo, perdavimo, taip pat komunikacijos priemonė. Telefonijos raidos istorija nėra ilga, tačiau pasižymi ypatingu progresyvumu. Neįsivaizduojame laikų, kai nebuvo mobiliųjų telefonų. Edukacijos metu pakviesime mokinius virtualiai aplankyti Telefonijos muziejų: pasižvalgyti po jo erdves, įvertinti sukauptą gausią telefonų kolekciją - nuo senovinių iki šiuolaikiškų.
Apžiūrėdami telefonus, mokiniai galės pastebėti pramoninio dizaino pokyčius, įskaitant telefonų konstrukcines medžiagas, formas, istorinių stilių motyvus, šiuolaikines dizaino tendencijas ir plačiau sužinoti apie telefonų technines galimybes. Užsiėmimo metu atliksime įvairias užduotis. Dalis jų bus iliustruota nuotraukomis, animacijomis ir filmų ištraukomis. Kursime įsivaizduojamą ateities telefoną. Akcentuosime jo dizainą, funkcionalumą bei technines galimybes. Mokysimės iš popieriaus išlankstyti telefono laikiklį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


„Aplankyk Panevėžį su Ozobotu“ - tai inovatyvi edukacija, skirta supažindinti vaikus su Panevėžio miesto istoriniais ir kultūriniais objektais, iškiliais žmonėmis. Pristatymo metu dalyviai sužinos kuo miestas garsus ir ką jame galima aplankyti. Pristatoma per 20 objektų, kurie kuria miesto įvaizdį ir yra svarbi istorijos dalis. Interaktyvios veiklos metu, vaikai susipažins ir išmoks valdyti Ozobot robotuką. Ar norėtumėte su juo paklaidžioti po Panevėžio miestą? Tuomet ši edukacija skirta jums. Užsiėmimo metu vaikai su Ozobot robotuku keliaus po Panevėžio miesto žemėlapį, aplankant įžymias, lankytinas Aukštaitijos sostinės vietas. Susipažins su jų istorija, aptars kuo viena , ar kita vieta reikšminga Panevėžio miestui. Tai padaryti pavyks tik išmokus koduoti Ozobotą, kuris geba sekti linijas, atpažinti spalvas, parinkus tinkamą spalvų kodą galima valdyti roboto kryptis ir veiksmus. Išmokus valdyti robotą vaikai miesto žemėlapyje turės pasirinkti lankytinus objektus, susidaryti maršrutą. Teisingai užkoduotas robotas seks sudarytu keliu aplankant žymius miesto objektus. Dirbant porose vaikai ugdysis bendravimo ir bendradarbiavimo, programavimo įgūdžius, turtins žinias apie lankytiną miestą.


TARP NATŲ - muzikos valanda MUZIKOS SVETAINĖJE

Projekto "TARP NATŲ - muzikos valanda" koncertų temos labai įvairios ir gali būti derinamos su pedagogais ir moksleiviais pagal poreikį ir pageidavimą. Galima skirti kelias temų grupes pagal atlikėjų sudėtį (šiuose koncertuose dalyvaus 1-2 atlikėjai). Pavyzdžiui: „Liaudies instrumentų muzikos valanda“, „Smuiko muzikos valanda“, „Vokalinės muzikos valanda“, „Mušamųjų muzikos valanda“, „Kontraboso muzikos valanda“ ir pan. Gali būti skirtingų epochų muzikos valandos: „Baroko muzikos valanda“, „Romantizmo muzika fortepijonui“ ar „XX a. muzikos valanda“. Moksleiviams, ypač 5-8 klasių, gali būti patrauklus LMS narių siūlymas rengti koncertus su savo mokiniais iš Vilniaus muzikos mokyklų. Tokio pobūdžio koncerte moksleiviai iš karto pajus subtiliai pateiktas atlikimo interpretacijos paslaptis. Ypač turiningi monografiniai koncertai. Aktorė Virginija Kochanskytė yra sukūrusi net kelias tokio pobūdžio programas: „Vincas Kudirka“, „Mykolas Kleopas Oginskis“, o pianistai Šviesė Čepliauskaitė ir Andrius Vasiliauskas - monografines Stanislovo Moniuškos fortepijoninės ir vokalinės muzikos programas. Tikime, kad didžiausias mūsų siūlomų edukacinių koncertų privalumas - galimybė derinti programas ir atlikėjus pagal atvyksiančių moksleivių poreikį ir amžių. O pagrindinis LMS narių, dalyvaujančių programoje tikslas - užmegzti tampresnį emocinį ir intelektinį kontaktą su jaunimu, atskleisti aukštosios muzikos teikiamas vertybes ir tikėti, jog didžioji jaukiuose koncertuose apsilankiusių moksleivių dalis tikrai taps rimtų aukštosios muzikos koncertų, rengiamų koncertinių įstaigų salėse, klausytojais. Koncertų programų pasiūlymai detalizuojami LMS svetainėje: http://parduotuve.muzikusajunga.lt/koncertai


Poetinis spektaklis ,,Apie vamzdį ir mus"

Artūro Dubakos ir Balio Ivanausko (Teatro P) režisuotas spektaklis ,,Apie vamzdį ir mus" tai akibrokštas senajam, pompastiškam, liūdnam ir per daug romantiškam poezijos pateikimui. Viskas gali būti poezija, o poezija gali būti viskuo. Spektaklio aktoriai, pasitelkdami lietuvių poetų eiles, stebins mokinius įvairiausiomis naujomis poezijos skaitymo ir pateikimo formomis, leis į šį žanrą pažvelgti kiek kitaip, šmaikščiau, žaismingiau ir inovatyviau. Taip, kaip poezija tikriausiai dar niekada nėra skambėjusi.


PLAY MATH 1-2-3-4: Žaidžiame matematiką!

UAB "Eksperimentinė kūrybinio mąstymo laboratorija"

Kviečiame į matematikos pamoką, kurią ves visų laikų geriausia mokytoja – KLAIDA ir niekuomet nepavargstantis mokytojas - ŽAIDIMAS! „PLAY MATH: 1-2-3-4“ rinkinio edukaciniai žaidimai/simuliacijos remiasi patyriminio ir sužaidybinto mokymosi teorijomis. Ši veikla garantuoja aktyvų, įtraukų, besimokančiojo poreikius ir gebėjimus atitinkantį, holistinį ugdymo procesą. “PLAY MATH:1-2-3-4: Žaidžiame matematiką” programa susideda iš 8 kompleksinių žaidimų/ simuliacijų, kuriems išspręsti reikia gebėti panaudoti 1-4 klasių matematikos dalyko turinį. Žaidžiant šiuos žaidimus atsiskleidžia tai, ką mokiniai moka ir kur yra jų pasiekimų spragos. Tai inovatyvi, šiuolaikinio pasaulio iššūkius atitinkanti veikla lavinanti ir penkis kūrybinio mąstymo įpročius - vaizduotę, smalsumą, atkaklumą, nuoseklią praktiką, ir bendradarbiavimą. Šio edukacinio užsiėmimo metu pradinių klasių mokiniai žaidimus/simuliacijas įveikia komandose, o 2-3, taip užtikrinant maksimalų kiekvieno mokinio įsitraukimą. Mūsų sukurti žaidimai dovanoja: 1) pergalės džiaugsmą, kai patys mokiniai patiria, kad tai kas atrodė neįmanoma prieš 15 minučių, po mąstymo proceso ir keliolikos suklydimų tapo įmanoma. 2) patirtį, kad kartu mes galime padaryti tai, ko negalime padaryti po vieną. 3) galimybę mokytojai pamatyti, kaip mąsto jos mokiniai.


„Žvaigždžių skliauto“ paslaptys. Seniausi gamtiniai laiko ir erdvės matai NAUJA PATIRTIS! Nuo 1996 m. „Lietuvos ryto“ dienraštyje kasmėnesines žvaigždėto dangaus apžvalgas rašantis etnokosmologas Jonas Vaiškūnas įvairaus amžiaus moksleiviams vaizdžiai ir išraiškingai pristatys dangaus šviesulių vaidmenį laiko ir erdvės matų ištakoms šalia Observatorijos bei Lietuvos Etnokosmologijos muziejaus įrengtoje „Dangaus stebykloje“ bei įspūdingame naujai įkurtame „Žvaigždžių skliauto“ kupole. „Žvaigždžių skliauto“ kupole supažindinimas su dangumi bus iliustruojamas vaizdais, nuotraukomis, muzika ir įspūdinga aplinka. Etnokosmologas J. Vaiškūnas nepaprastai įtraukiančiai perteiks žinias apie ryškiausius dangaus šviesulius ir jų reikšmę susidarant šiuolaikinėms laiko matavimo priemonėms – laikrodžiui ir kalendoriui bei pačiai laiko ir erdvės sampratai. Pasakojimas vyksta gamtoje bei kupole ir esant giedrai nakčiai, ir kai oras apniukęs – tai susitikimui ne kliūtis!


Skirtingo amžiaus dalyvių laukia neįtikėtina kelionė po taip gerai pažįstamus ir tuo pačiu dar niekada nepažintus pasaulius.
Edukacijų metu skirtingo amžiaus moksleiviams pristatoma mokslą, meną ir šiuolaikines technologijas sujungusi „Tautiškos giesmės“ instaliacija, susidedanti iš Lietuvos Respublikos himno, išreikšto pirmą kartą pasaulio istorijoje nuausta garso analizės juosta bei lazerio iliuminacija, ir darniai susiliejanti į garso, vaizdo bei judesio sinchroninę sistemą.
Kaip Lietuvos vardas buvo įrašytas į pasaulio istoriją? Ką nuostabusis riteris, tviskančiais šarvais, neša rankose savo išrinktajai? Kaip aguonos grūdelis apvertė milžino vežimą? Kuo panašūs spalvų ir garsų pasauliai? Ir dar daugybė kitų keistų ir išradingų klausimų ir žaidimų laukia kelionėje po mokslo, meno ir šiuolaikinių technologijų sintezės pasaulį, kuriame susijungia istorija ir muzika, fizika ir kalba, etika ir gamtos pažinimas, dailė ir informacinės technologijos, meilė savajam kraštui ir savęs pažinimas...
Edukacijas vedantis poetas ir tarpdisciplininių menų kūrėjas Julius Žėkas, baigęs skulptūros, fizikos, lietuvių filologijos, literatūrologijos, kultūros vadybos ir politikos studijas, taip pat kuriantis, organizuojantis ir kuruojantis įvairius kultūros ir meno bei neformaliojo švietimo projektus, vien su „Tautiškos giesmės“ instaliacijos edukacinėmis programomis uždegęs daugiau nei 100 tūkstančių jaunų širdžių ir protų.


Pietų Lietuvos gyventojams grikiai nuo senų laikų buvo labai svarbūs. Užauginti nederlinguose Dzūkijos smėlynuose, jie buvo ne tik maistas, bet ir vaistas. Iš grikių gaminti gardūs, kvapnūs patiekalai, o liaudies medicinoje taip pat be jų neapsieita. Edukacinės programos metu kepama ir vaišinamasi tradiciniu dzūkišku patiekalu – grikine babka. Dalyviai supažindinami su senaisiais grikių apdirbimo įrankiais, naudodami muziejuje turimus eksponatus dalyviai praktiškai išbando tradicinius grikių kelio darbus. Atlieka kūrybines užduotis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Animacija tai paveiksliukų, spalvotų dėmių, raštų tam tikro judesio momento fiksavimas, kurio gautas vaizdas sudaro tikro judesio įspūdį. Edukacijos „Animacija – judesio iliuzija“ metu, mokiniai susipažins su animacijos atsiradimo istorija, raida, iliustratoriaus profesija, Lietuvoje sukurtais animaciniais filmukais. Mokiniai susipažins su optiniu prietaisu zootropu, kurį patys pasigamins edukacijos metu, pieš animacijos elementus, kurių besisukančių paveiksliukų seka sudarys filmuko įspūdį.


Edukacija „Šuniukas Mokas. Matematika“ su edukologe Živile Labute. Tai puiki priemonė vaikams, kurie pradeda mokytis pažinti skaičius ir tiems, kurie toliau mokosi skaičius iki 20 ir atlieka sudėties bei atimties veiksmus. Knygelėse užduotys parengtos taip, kad būtų paprasta ir smagu jas spręsti. Su šuniuku Moku bei muse Zizi vaikai lavina ne tik loginį mąstymą, bet ir ugdo pastabumą ir kūrybiškumą.


Viešoji įstaiga "Trakų Vokės dvaro sodyba"

Trakų Vokės dvaras yra žinomas dėl savo istorinio paveldo ir architektūros. Čia kaip ir daugelyje kitų dvarų buvo vertinama ne tik estetinė, bet ir funkcinė reikšmė. Vaistinėlė dažnai buvo įrengta dvaruose, kad patenkintų dvaro ir vietos gyventojų sveikatos priežiūros poreikius. Būtent čia, paslėptos nuo pašalinių akių, saugiai nuguldavo visos gėrybės: nuo vaistų ir tinktūrų, iki dvarininkių „laboratorijose“ pagamintų gražinimosi priemonių, nuo trauktinių iki nekasdienių gardėsių.
Pirmoje užsiėmimo dalyje praversime paslaptingos dvaro vaistinėlės duris ir sužinosime ką naujo apie dvaro kasdienybę mums atskleidžia vaistinėlės patalpa ir čia saugoti turtai? Kada tokia patalpa dvaruose atsirado ir kaip ji keitėsi? Ar šiandieninis mūsų tėvų ir senelių pomėgis nešti ir kaupti maisto ir vaistažolių atsargas sandėliukuose ar rūsiuose susijęs su paslaptinga patalpėle, be kurios neįsivaizduojamas nei vienas aštuonioliktojo ar devynioliktojo amžiaus dvaras? Klausant įtraukiančio pasakojimo apie magiškiausio kambario dvaruose paskirtį sužinosime kas išties intriguojančio laikyta viename iš svarbiausių dvaro kambarėlių – vaistinėlėje, vadintoje aptiekėle, aptečka.
Antroje užsiėmimo dalyje tapsime vaistinių augalų ekspertais. Mokysimės atpažinti džiovintas vaistažoles pagal išvaizdą ir kvapą, aptarsime jų naudingąsias savybes. Žaidžiant augalų atpažinimo žaidimą kortelėmis, sieksime ugdyti žinias apie gamtą, sveikatą ir natūralias gydymo priemones.
Praktinėje užsiėmimo dalyje tekstilės dažais dekoruosime drobinį vaistažolių maišelį, kuriame stengsimės atvaizduoti pasirinktą vaistinį augalą.


Atvykus į vietą, mokiniai supažindinami su įvairiais lietuviškai tekstilės gaminiais, pristatomi du Lietuvos rekordai: Tautinių juostų ir tautinių rankšluosčių rinkiniai ( po 300 vnt., šiuo metu eksponatų skaičius viršija 2000 vnt.) Susipažinus su audiniais, jų rūšimis, mokiniai keliauja į edukacinę patalpą, kur pasiimdami vilną ją išpešioja, sudėlioja raštą, sujungia ir suderina įvairias spalvas. tuomet į vilna suvyniojamas muilas. Muilas vyniojamas labai kruopščiai ir atsakingai , po to apvyniotas muilas suvyniojamas į tiulį. Ir baigiasi edukacija galingu putų proveržiu. Gniužulas įmerktas į vandenė, prigeria vandens ir tuomet gniužulas trinamas tarp trankų taip ugdydamas smulkiąją vaikų motoriką. Kol trinama atsiranda daug putų. Trinama tarp rankų tol kol nebelieka putų. Vaikai Pasigamintą gaminį parsiveža namo ir šia linksma idėja dalinasi su namiškiais.


„Teleskopas ir Visata“. Žvaigždės, kosmosas iš arti. Observatorija. 5 - 12 klasės

Visapusiškai informatyvi, moksliniais duomenimis ir žiniomis
paremta pramoginė vaizdinė edukacija - virtuali kelionė teleskopu po Visatą, kurios metu keliaudami patirsime
nepakartojamus įspūdžius. Jei tu nesi astronautas ar žmogus, išmanantis raketų mokslą, tu niekada neturėsi galimybės
pakeliauti po Kosmoso erdves. Ši edukacija suteikia puikią galimybę pamatyti Visatą kaip gigantišką Gamtos meno kūrinį. Kelionės metu iš labai arti susipažinsime ne tik su mūsų galaktika - Paukščių Taku, bet ir su tolimesnėmis galaktikomis. Naudodamiesi specialia kompiuterine programa keliausime ir aplankysime Saulę, Mėnulį, Saturną, Marsą, Juodąją skylę, patyrinėsime jų paviršius, palyginsime skirtingų teleskopų matomus vaizdus. Ši mokslinė - kūrybinė kelionė padeda susivokti apie save kaip reikšmingą ir reikalingą, neatsiejamai svarbų ir gražų Kosmoso elementą, Visatos kūrėją. Šia programa skatiname labiau domėtis mokslu ir menine kultūra, jų svarba ir reikšme dabartyje, o ateityje renkantis profesiją bei kuriant ir gyvenant savo gyvenimą. Siekiame, kad šis užsiėmimas klausytoją skatintų kritiškai ir kūrybiškai mąstyti, ieškoti galimybių praktiškai taikyti įgytas žinias šiame visaapimančiame pasaulyje. Svarbiausia - būti lanksčiu, nesunkiai prisitaikančiu prie kasdien besikeičiančio pasaulio. Tikslas - pasijusti neatskiriama ir svarbia Visatos dalimi, mėgautis duotu gyvenimu ir tiesiog būti laimingais neišsenkančiais kūrėjais.
Praktinė dalis - pažintis su teleskopu. Jei dangus giedras ir šviečia Saulė - per teleskopą stebėsime ją. Jei giedros nebus - pažiūrėsime į apylinkėse toli esančius objektus (vėjo malūnai, tolimiausios eglės kaštonai, inkilas medyje, kita.). Palyginsime vaizdus plika akimi ir per teleskopą. Klausimai, atsakymai. Užsiėmimas vyksta observatorijoje, vizualių, elektroninių teleskopų apsuptyje, natūralioje gamtos aplinkoje, vienkiemyje.
Užsiėmimus veda astrofotografas, astronomijos mokslo populiarintojas, privačios observatorijos įkūrėjas Simas Šatkauskas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


„Partizano dienoraštis“ - tai istorinė edukacinė programa apie partizanus ir partizaninį judėjimą.
Kai Antrasis pasaulinis karas ėjo į pabaigą, Lietuvoje prasidėjo naujas - partizaninis karas. Partizanai, negailėdami gyvybių kovėsi prieš sovietų okupaciją, už tėvynės laisvę ir nepriklausomybę. Edukacinės programos metu sužinosime partizanų kovų ir jų gyvenimo ypatumus, šifruosime užkoduotus pranešimus, mokysimės atpažinti partizanų apygardas, turėsime galimybę iš arti pamatyti unikalius kovos įrankius - ginklus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Stasys Girėnas - tylusis Atlanto sakalas

Stasys Girėnas - žinomiausias Lietuvos lakūnas, kuris iki šiol laikomas tautiškumo ir patriotinės dvasios puoselėtoju.  Jo skrydis per Atlantą tapo vienu ryškiausių Nepriklausomos Lietuvos pasiekimu. Tiek S.Girėnas, tiek skrydis per Atlantą nusipelno gyvosios atminties palaikymo siekiant puoselėti tautišką dvasią ir pasidžiavimą Lietuva.  Kviečiame atvykti į S. Girėno gimtinę-muziejų ir patirti interaktyviai pažadintą istoriją.


Kultūrinė edukacinė programa – ekskursija „Literatūrinis Vilnius“ Literatūrinis Vilnius – nuo legendomis apipintos sostinės
iki šių dienų poezijoje gyvybe trykštančio miesto. Kiekvienas Vilniaus namas, kiekviena gatvė pasakoja mums Lietuvos
istoriją. Tačiau istorija daug įdomesnė, jei ją pasakoja rašytojai, išdainuoja poetai. Kokią Vilniaus Katedrą matė Justinas
Marcinkevičius? Kokius svarbius istorinius įvykius savo poemoje aprašė Adomas Mickevičius? Kaip Vilnių apdainavo M. K.
Sarbievijus, J. Vaičiūnaitė T. Venclova? Pasinersite į kelionę po senamiestį į kurį teks pažvelgti kitu kampu. Pamatykite, kur
mokėsi iškiliausios Lietuvos asmenybės, kur poetai leisdavo savo popietes. Išgirskite tai, ko apie literatus nesate skaitę ar
girdėję. Ekskursijos tikslas – pateikti mokiniams senojo Vilniaus vaizdą, knygų puslapiuose nugulusius istorinius įvykius ir
kasdienius nutikimus per įvairių laikotarpių literatų kūrybą, supažindinti mokinius su garsiausiais skirtingų laikmečių
Lietuvos rašytojais, jų biografija, kūriniais, indėliu garsinant ir pristatant Lietuvą ir jos literatūrinį paveldą Europos ir
pasaulio mastu. Edukacinės programos metu mokiniai skatinami ugdyti gebėjimą interpretuoti literatūros kūrinius, juose
aprašytus istorinius faktus, sujungti istorinius įvykius ir kultūros ženklus į vieną visumą, didinti susidomėjimą Lietuvos
rašytojų kūryba ir gilinti žinias lietuvių ir pasaulinės literatūros srityje. Pasivaikščiojimo metu mokiniams pristatomi garsūs
užsienio šalių rašytojai gyvenę ar neilgam apsilankę Vilniuje (Stendalis, Tarasas Ševčenka, Juzefas Ignacas Kraševskis,
Pranciškus Skorina, Josifas Brodskis). Programos metu skaitomos kūrinių ištraukos, autorių citatos, mokiniai įtraukiami į
edukacinius, teminius žaidimus, skatinant kritinį mąstymą sprendžiami kryžiažodžiai, dalyvaujama viktorinoje. Edukacinės
programos turinys ir forma pritaikoma individualiai pagal amžiaus grupę.


Mandala - sąsajos su Lietuvių liaudies menu. Velykinė edukacija.

Žodis „mandala“ yra kilęs iš sanskrito kalbos ir reiškia ne tik ratą, diską, sferą, bet ir bendruomenę, susirinkimą. Mandalos – iš pirmo žvilgsnio paprasti piešiniai. Tačiau tai gali pasirodyti tik neatidžiai pažiūrėjus. Išmokus jas piešti ugdome ne tik kūrybiškumą, mes gydome save, kuriame taiką ir harmoniją savyje, šeimoje, klasėje.

Mandalos metodas naudojamas meno terapijoje, psichoterapijoje, meditacijoje ieškant savo „aš“ suvokimo. Pirmasis, kuris Vakarų psichoterapeutus supažindino su mandalos idėja, buvo Karlas Jungas.

Paplitęs suvokimas, kad mandala išskirtinai rytų kultūros elementas, tačiau jos atitikmenų galima rasti įvairiose pasaulio kultūrose. Lietuvių ir sanskrito kalbos turi artimą ryšį, taigi žodį „mandalą" lengvai išversime į lietuvių kalbą - tai „mano dalia". Užsiėmimo metu bus aptarta žodžio mandalą reikšmė, kilmė, istorija, apraiškos lietuvių liaudies mene ir mums pažystamoje gamtoje. Mandalų raštai labai panašūs į margučių raštus. Todėl bus pateikiami įvairūs margučių pavyzdžiai. Tai pažadins smalsumą ir susidomėjimą.

Piešimas bus vykdomas grupėse, todėl vaikai mokysis ne tik atsipalaidavimo, mandalų kūrimo meno, bet ir idėjų grupėje generavimo, bendro kūrybinio darbo, bendravimo ir bendradarbiavimo.

Grupėms bus leidžiama patiems netrukdomai pasinerti į kūrybinį procesą, drąsiai eksperimentuoti, priimti sprendimus, išmėginti vis naujas idėjas. Kūrybos metu bus skatinamas kritinis mąstymas ir teks spręsti problemas, kurios neišvengiamai kyla bendro kūrybinio proceso metu.

Vaikai šioje veikloje bus orientuoti ne tik į rezultatą, bet į patį procesą, net tai laisvas, pasąmoningas, žaismingas ir malonus vyksmas. Būtent galimybė išgyventi šią kūrybinę veiklą, ją patirti, įsijausti, sukels vaiko smalsumą, skatins tyrinėjimo ir atradimo džiaugsmą net ir po užsiėmimo.


Aš dizaineris. Kuprinės kūrybinės dirbtuvės

Užsiėmimo metu kiekvienas kurs savo išskirtinio dizaino medvilninę kuprinę. Vaikai susikurs savo unikalų dizainą naudojant tik geometrines figūras ir dekoruos jį tekstiliniais dažais. Aptarsime, kaip formos ir spalvos atspindi mūsų nuotaiką.


Kam naudojame žodžius? Kuo skirasi Šekspyro ir Škėmos kūryba? Kodėl Baranauskas rašė apie Anykščių, o Sruoga apie Dievų miškus? Kodėl vienų kūrėjų kūrybą suprantame, o kitų ne? Lygiai taip pat žiūrint į meno kūrinius vieni mums gražūs, kiti – ne. Bet kodėl? Bandydami atsakyti į klausimą, kodėl vienus kūrinius suprantame, o kitų – ne. Keldami klausimus gilinsime savo žinojimą apie meno, kultūros, masinių medijų ir tradicijų santykį, diskutuosime apie savo asmenines patirtis, socialinę aplinką, kuri daugeliu atveju stipriai veikia mūsų (ne)supratimą apie meno kūrinius ir kūrybinius procesus. Susipažinę su slemo žanro teorija praktiškai imsimės žodinės kūrybos, bandydami išsakyti sau svarbius klausimus, problemas, rasti sau tinkama kalbėjimo(si) su auditorija ir savimi būdą.


Nors paprastai kiekviena klasė būna patyrusi pačių įvairiausių išbandymų ir nuotykių, ,,Pirties kelias“  gali būti  vienas įsimintiniausių. Ne tik  dėl to, jog per vieną dieną gali nukeliauti ir į Romos termą, ir į slavų banią, ir į suomių sauną, ir į  lietuvišką pirtį. Esminis dalykas yra galimybė pasimokyti atokvėpio meno. Ir ne bet kokio atokvėpio, bet tikro dvasios ir kūno komforto pagal senąsias tradicijas. Visgi stipriausia priežastis, kodėl gimnazistams siūloma susirinkti mokytis ne klasėje, o pirties aplinkoje, yra būtinybė kartu su rūbais nusimesti mokytojo bei mokinio kaukes. Nusimesti tam, kad visi išsiskirtų draugais, kad ir kas klasėje būtų nutikę. Būtent tam ir skirta senovinė lietuvių pirtis, kurioje paliekama ne tik kūno, bet ir dvasios sunkumas. Esmė, kad pirties šeimininkai tikrai garantuoja, kad į namus visi dalyviai grįžta pailsėję, atsipalaidavę, kupini nepamirštamų įspūdžių ir naujų žinių ir, aišku, dar labiau susidraugavę. Taigi šią programą pasirinkti verta ne tik dėl to, kad lietuviškos pirties lankymo tradicija ateityje netaptų istorija.Kiekvieno gyvenime yra ypatingos dienos, itin daug švenčių turi gimnazistai: šimtadieniai, paskutiniai skambučiai ir, žinoma, įvairūs kontroliniai bei  egzaminai. Anot mūsų prosenelių, prieš šventę būtina apsivalyti tiek kūną, tiek sielą. Ir tai, be abejonės,  atlikdavo pirtyje. Juk ne veltui ,,pirtis“ tai vienas seniausių mūsų kalbos žodžių. Be to, baltiška pirtis yra iš tiesų mūsų tapatybės dalis.
  Tad artėjant šventėms ar tiesiog dėl to, kad prasidėjo gamtos, o gal sielos šalčiai, apsilankykite pirtyje su pirtininkais,  susiliekite su gamta, pasinerkite į aromatų ir kvapų įvairovę, atsipalaiduokite ir apsivalykite. Pirtis tikrai nusipelno jūsų dėmesio.


Marijampolės krašto ir Prezidento Kazio Griniaus muziejus

Edukacija "Atvirukas Marijampolei" susideda iš teorinės ir praktinės dalies. Teorinėje dalyje demonstruojamų skaidrių pagalba moksleiviai susipažins su svarbiausiais Marijampolės miesto istoriniais faktais ir žymiausiais  architektūriniais, gamtos ar dailės objektais  bei jų svarba ne tik Marijampolės gyventojams, bet ir Lietuvos istorijai.
Praktinėje dalyje kiekvienas moksleivis individualiai atsirinkęs jam gražiausių ir įdomiausių miesto objektų nuotraukas, susikurs koliažinį atviruką, kurį vėliau  dekoruos pateiktomis priemonėmis. Kitame atviruko lape galės užsidėti antspaudą su miesto simboliais. Sukurtą atviruką bus galima padovanoti savo artimiesiems, draugams ar pažįstamiems, gyvenantiems ne tik Marijampolėje, bet ir kituose Lietuvos miestuose ar užsienyje.


"Miesto herbas" - tai edukacinis užsiėmimas pristatantis herbą kaip tarptautinę simbolių kalbą, kiekvienos kultūros neatsiejamą dalį, reprezentuojančią valstybę, miestą, asmenį. Užsiėmimo metu mokslviai atminčiai pasilieka savo pasigamnintą darbelį - savo miesto herbą.


Edukacija „Grimo paslaptys“ (1-4 klasėms)

Kviečiame kartu su aktore Onute Gudaityte pasinerti į magišką ir paslaptingą grimo pasaulį. Užsiėmimo metu pamatysite, kaip grimo pagalba aktorius neatpažįstamai pasikeičia; sužinosite, nuo kada teatre naudojamas grimas, koks jis buvo anksčiau ir dabar; susipažinsite su skirtingomis tautų grimo tradicijomis. O smagiausia tai, kad patys galėsite pabandyti nusigrimuoti – virsti dievybe, gyvūnėliu arba per kelias minutes tapti seneliu ar močiute. Edukacijos tikslas – supažindinti su teatrinio grimo pasauliu bei jį išbandyti.


Žaidžiame teatrą – skaitymo skatinimo programa (Išvažiuojamoji)

Edukacinis užsiėmimas „Žaidžiame teatrą“ – tai teatralizuota skaitymo skatinimo pamoka jaunesniųjų klasių moksleiviams. Į ugdymo įstaigą atvykstame su visais edukaciniam užsiėmimui skirtais rekvizitais: pasakų knygelėmis, pasakų personažų kostiumais, specialiomis grimavimo priemonėmis bei dekoracijomis. Užsiėmimo pradžioje supažindiname pradinukus su teatralizuotu skaitymu, paaiškiname apie pasakų personažus ir jų atliekamus vaidmenis. Po to mažieji aktoriai padeda vienas kitam apsirengti pasakų herojų kostiumais. Vaikus pagrimuojame (išpiešiam nosytes, ūsiukus ar antakius), išdaliname specialiai užsiėmimui paruoštas knygeles, kuriose kiekvieno pasakos personažo tekstas yra pažymėtas tam tikra spalva, kurią vaikas atsimena. Vaikai pradeda žaisti teatrą, kuriame yra ir aktorių, ir žiūrovų, – jie vaidina savo rolę – skaito tam tikra spalva pažymėtą savo personažo tekstą. Edukatorius tampa užsiėmimo režisieriumi, jis ne tik laikosi scenarijaus – pasakos įvykių sekos, bet ir koordinuoja užsiėmimo eigą, specialiai sukuria vaidybines situacijas, todėl į užsiėmimą gali įsitraukti ir silpniau skaitantys vaikai. Šiame užsiėmime teatralizuotas skaitymas tampa įdomiu žaidimu – tikru kūrybiniu procesu ne tik ugdančiu vaikų fantaziją, bet ir skatinančiu jų pastabumą bei dėmesio koncentravimą. Emociškai sveika žaidybinė aplinka sąlygoja laisvą, savanorišką, džiaugsmą teikiančią veiklą, kurios metu vaikas ne tik atlieka jam skirtą užduotį, bet kartu ir išgyvena įvairius jausmus, vystosi kaip kolektyvo narys, socializuojasi, atsipalaiduoja – taip mažėja jo bendravimo baimė, įgyja tolerancijos, pasisemia gerosios mokymosi patirties.


"Mano Herojus" - Vitražinių lėlių kūrybinės - edukacinės dirbtuvės

Aktorius/ edukatorius jau nuo pat edukacijos pradžios kuria be tarpišką ryšį su moksleiviais. Edukacinių dirbtuvių metu vaikai, iš mūsų duotų medžiagų, sukuria lėlytes skirtas vaidinti vitražinio teatro spektaklius. Tai išskirtinė edukacija, net retame lėlių teatre galima rasti tokius eksponatus. Užsiėmimą veda profesionalus aktorius/ edukatorius. Užsiėmimo metu aktorius susipažįsta su moksleiviais, ne tik padeda susikurti savo svajonių herojus (vitražines lėles), bet ir papasakoja apie teatrą bei apie aktoriaus profesijai reikalingus įgūdžius, talentus ar ypatumus. Į visus moksleivius kreipiasi kaip į aktorius, teatro kūrėjus. Visos sukurtos lėlytės lieka vaikams. Esant pedagogų pageidavimams - galima iš anksto sutarti, kokioms pasakoms bus kuriami personažai. Edukacinių dirbtuvių užtvirtinimui vėliau galėsite kartu parengti mini spektakliukus - vaidinimus. Vykdomų edukacijų metu moksleiviai, patys kurdami lėles jau nuo pat pirmos minutės, nuo lėlės eskizo sukūrimo, pasineria į kūrybinį procesą ir puikiai priima šios edukacijos žaidimo taisykles. Iš pradžių kiekvienas vaikas kuria individualiai (esant poreikiui - duodami paruošti lekalai), savo vitražinei lėlei suteikdamas ne tik fizinį kūną, bet talentą. Moksleiviai net patys nepastebi, kaip lėlės jų rankose atgimsta - kokiu balsu jos ima kalbėti, kaip jos gali judėti, ir kaip sukūrus tokį dalyką - savo personažą - moksleivius aplanko kūrybos džiaugsmas.


Ar esate skaitę Salomėjos Nėries kūrinį „Senelės pasaka“? Jei ne, bet norite susipažinti, jums parengta edukacinė programa „Pažaiskime „Senelės pasaką“. Užsiėmimo pradžioje edukatorė papasakos apie S. Nėries vaikystę, gyvenimą Palemone, poetės kūrinius, kuriuos pamėgo vaikai ir išskirtinį eilėraštį „Senelės pasaka". Pademonstruos eilėraščio „Senelės pasaka" 1960 m. (seniausias, saugomas muziejaus archyve) leidimą su spalvingomis dailininkės Birutės Demkutės iliustracijomis. Moksleiviai skaitydami stebės iliustracijas, atspindinčias aprašomus skirtingų pasakų, sudėtų į eilėraštį, personažus. Perskaičius S. Nėries eilėraštį bus renkamos dėlionės, pagamintos pagal demonstruotas iliustracijas. Prieš žaidimą galėsite susipažinti su S. Nėries gyvenimo detalėmis, apžiūrėti memorialinius daiktus ir kambarius, kuriuose gyveno poetė su savo vyru skulptoriumi Bernardu Buču ir sūneliu Sauliumi.


Aristokratiškojo dekoro istorija. XIX a. rūmų interjero dizainas. Kokios buvo mados ir tendencijos? Ar žinojote, jog dekupažas - baldų/interjero detalių puošybos technika gimė Kinijoje, o suklestėjo viduramžių Europoje? Visa istorija, autentiški pavyzdžiai M. Oginskio rūmų ekspozicijoje bei dekupažo technika kitaip.


Šiuo metu įprastose mokymo programose naudojami metodai nėra pakankamai veiksmingi socialiniams ir emociniams gebėjimams ugdyti. VšĮ " Virsmo studija" pasiekė puikių rezultatų vykdydama ugdymo projektus, su kryptingai parinktomis asmenybės ukdymui skirtomis temomis, taikydama inovatyvius metodus. Programos tikslas – kūrybos procese skatinti vaikus išreikšti bei įvardinti savo mintis ir jausmus, vystyti kūrybiškumą, stiprinti savivoką ir savivertę, ugdyti bendravimo įgūdžius. Programa skirta moksleiviams, kurie nori pažinti save, suprasti savo emocijas, nori išmokti saugiai jas išreikšti, rūpi santykis su kitais. Užsiėmimų metu įvairiais kūrybiniais, neuroedukaciniais bei dailės terapijos metodais, grupiniu darbu, individualiais pokalbiais, įvairia vaizdo terapijos technika, koliažais, kūrybinių idėjų generavimu (smegenų šturmas, spontaniškas piešimas, spontaniškas rašymas, vizualizacija), laisvųjų asociacijų metodu, filosofiniu bei diskusijų metodu, dalyviai mokomi atpažinti ir suvokti savo emocijas ir jausmus (sąvimonė), išveikti savo emocijas, valdyti emocijas (savitvarda), vadovautis savo emocijomis ir jausmais, atpažinti savo ir kito asmenines ribas, pasitikėti savimi, kurti ir išlaikyti tarpusavio santykius, suprasti, kodėl vienu žmogumi galima pasitikėti, o kitu – ne, suprasti, kas yra tolerancija, pagarba ir orumas, gebėti priimti etiškus sprendimus.


Šviesa yra svarbi žmogaus gyvenimo dalis. Tai padeda mums pamatyti savo aplinką. Kai saulė nusileidžia, dauguma pasaulio šviesos šaltinių yra žmogaus sukurti. Tačiau yra ir pasaulis, kuris švyti švelnia ir spalvinga natūralia šviesa. "Švytinčių būtybių pasaulio" edukacijos metu išgirsite apie gamtoje sutinkamus neregėtus, šviesą skleidžiančius gyvius, išbandysite ypatingą piešimo techniką, naudojant neonines spalvas ir apšvietimą. Visa tai patirsite atvykę į nuostabiame Plungės parke įsikūrusiame Žemaičių dailės muziejuje. Netikėti įspūdžiai garantuoti!


Nacionalinis M. K. Čiurlionio dailės muziejus

Lankydamiesi autentiškoje erdvėje – Lietuvos dailės istoriko ir kritiko, grafiko,
lietuvių profesionaliosios muziejininkystės pradininko, kolekcininko Pauliaus
Galaunės (1890–1988) bibliotekoje, susipažinsite su viena didžiausių namo
šeimininko aistrų – meile knygai! Knygos ženklai – ekslibrisai – taip pat užima
didelę reikšmę muziejaus kolekcijoje, todėl edukacijos metu ne tik diskutuosime
apie knygų bei skaitymo vertę, bet ir sužinosime, kas yra paslaptingieji ekslibrisai
bei išmoksime juos sukurti, naudodamiesi įvairiomis technikomis. Asmeninis
knygos ženklas, mažiausias meno kūrinys, gali tapti jūsų išskirtiniu simboliu ir
paskatinti ateityje dar uoliau saugoti ir branginti knygas. O galbūt tai bus pradžia
jūsų asmeninės knygų kolekcijos atsiradimui?...


"Žaidžiame „Ti Ta To“ edukacinis užsiėmimas – tai neužmirštama kelionė į garsų pasaulį, kuriame persipina gamtos ir žmogaus sukurta muzika. Užsiėmime, žiūrėdami animacinį filmuką, susipažinsite su senaisiais lietuvių liaudies instrumentais, taip pat išgirsite kaip gyvai skamba: būgnas, kanklės, skudučiai, kaulo ūžynė ir kt. Edukatorius papasakos apie instrumentus, jų gamybos būdus ir vietą tautiniame muzikavime. Vėliau mokinių lauks folklorinė viktorina ir galimybė patiems išbandyti tautinės muzikos instrumentus. Edukacinis užsiėmimas vyks pirmame pastato aukšte. Asmenys, turintys judėjimo negalią ar sėdintys neįgaliojo vežimėlyje, į patalpą gali lengvai patekti specialiu keltuvu (jei prireiktų tokios paslaugos, rekomenduojame atvykti 15-20 min. ankščiau nei prasideda edukacinis užsiėmimas). Animacinis filmas, pristatomas šiame užsiėmime, yra su vertimu į gestų kalbą, tačiau edukatorius gestų kalbos nemoka - klausos negalią turintiems lankytojams reikia atvykti su gestų kalbos vertėju (prieš užsiėmimą vertėjui išsiųsime užsiėmimo teksto santrauką ir raktinių žodžių sąrašą). Edukatorius turi patirties vesti užsiėmimus su regos negalia, raidos sutrikimų turinčiais žmonėmis. Edukatorius yra išklausęs „Bendravimo su žmonėmis turinčiais negalią, ypatumai“ mokymus, kuriuos organizavo Lietuvos žmonių su negalia asociacija. Prašome apie grupės poreikius informuoti užsakymo metu.


Kontrabanda, nešusi šviesą (įdomiai apie spaudos draudimo metus)

Užsiėmimas vyksta ekspozicinėse salėse, kurios atliepia Lietuvos istorijos laikmetį, kai priklausė mūsų šalis carinės Rusijos imperijai. Imituojamas muitinės punkto praėjimas, dokumentų patikra, "graždanka" rašyti raštai, dokumentai. Pasakojimas tęsiamas prie žemėlapio, kuriame matyti tuokart buvusios dvi Lietuvos - Mažoji ir Didžioji. Akivaizdi ir įtakinga Mažosios Lietuvos reikšmė gabenant lietuviškas knygas, leidinius Didžiosios Lietuvos žmonių kultūrai, išsilavinimui saugoti, plėsti, neapleisti. Spaudos draudimo laikas truko keturiasdešimt metų, tačiau baigėsi lietuvių tautinio atgimimo pergalės diena, kai 1904 m. laimėta kova dėl tradicinio lietuviško rašto grąžinimo. Pristatomos asmenybės - knygnešys Jurgis Bielinis, inžinierius, vertėjas, visuomenės veikėjas Antanas Macijauskas bei kiti žmonės, kurie dirbo valstybės ir tautos labui. O kitoje užsiėmimo dalyje pristatomas ir kitas įdomus aspektas, kuris nėra labai žinomas, tai asmens dokumentų - pasų - atsiradimo istorija. Dar XX a. pirmoje pusėje pasų neturėjo dauguma šalies gyventojų, ypač gyvenusių kaimuose.


Viešoji įstaiga Vilniaus keistuolių teatras

Provokuojantis, nepatogus ir pasaulyje pripažintas airių dramaturgas Martinas McDonagh‘as atgyja Ievos Stundžytės režisuotame dviejų dalių kriminalinės istorijos spektaklyje „Pagalvinis". Spektaklis atveria tardymo procesą, piešiantį groteskišką ir prieštaringą brolių Katurjano (Matas Pranskevičius) ir Michalo (Džiugas Širvys) istoriją. Rašytojo Katurjano kūriniai – košmariški, žiaurios vaizduotės ir meistriškų galvosūkių kupini apsakymai – paaiškėja turintys neribotą laisvę ir poveikį; tai – galingi įrankiai, galintys išpildyti kerštą ir atnešti mirtį. „Pagalvinis“ – istorija apie du brolius ir jų sudėtingas patirtis, atvedusias iki tragiškų, groteskiškų įvykių. Tai nepatogus, aštrus ir kritiškas spektaklis apie kūrybą, žodžio laisvę, disfunkcinę šeimą ir geležinius diktatoriškos visuomenės gniaužtus. Kūrinys išsviedžia žiūrovą iš komforto zonos, keldamas klausimus apie iš pirmo žvilgsnio neginčijamas vertybes ir etikos normas. Ar tėvai yra atsakingi už tai, kokiais tampa jų vaikai? Ar autorius yra atsakingas už savo kūrinio poveikį jį reginčiam ar skaitančiam žmogui? Į šiuos klausimus „Pagalvinis“ neatsakys, tačiau juos užduos ir užvėrus teatro duris dar ilgai neleis nurimti. Įvairiapusiška spektaklio kūrybinė komanda atvirai, originaliai bei žaidybiškai pasineria į košmariškus „Pagalvinio“  pasakojimus. Spektaklyje skambančios muzikos autorius – atmosferiniais garsais eksperimentuojančios grupės „WhaleSounds“ narys, lyderis Gabrielius Zapalskis, kūręs muziką tiek teatro, tiek kino projektams. Spektaklio choreografė – šokio pedagogė ir kūrėja Eglė Kančauskaitė, aktyviai kurianti su jauniausiąja Keistuolių teatro karta. Scenografija ir kostiumais rūpinasi Laura Luišaitytė, ilgus metus kurianti daugelyje Lietuvos teatrų, tuo tarpu šviesos ir šešėlio žaidimą savo rankose tvirtai laiko Keistuolių teatro šviesų dailininkas Darius Malinauskas.


Kelmės rajono savivaldybės Žemaitės viešoji biblioteka

Edukacija „Modernusis skulptorius“ – galimybė pažinti skulptūros meną, Kelmės miesto akmenines skulptūras ir išbandyti šį amatą kitaip! Po trumpos įžangos apie skulptūros istoriją, Kelmės miesto tradiciją mokiniai turės galimybę patys tapti skulptoriais. Tai yra tarsi žaidimas, kai naudojant programinę įrangą išbandoma seniausia trimačio meno rūšis – skulptūra. Virtualioje lipdymo programoje pateikiamas molio masės rutulys, kurį, naudojant įvairias programos funkcijas, galima išgaubti, įspausti, ištempti – galimybės yra neribotos, todėl rezultatas priklauso nuo mokinio kūrybingumo ir fantazijos. Kiekvienas edukacijos dalyvis išvys savo darbo rezultatą gyvai – visų „skulptorių“ kūriniai bus atsispausdinti 3D spausdintuvu ir perduoti jų kūrėjams.


Susidarius sudėtingai geopolitinei situacijai ir gyvenant arti kariaujančių valstybių ypač aktualu nuo mažens ugdyti įvairius išgyvenimo įgūdžius bei stiprinti vaikų pilietinę savimonę per jiems įdomią veiklą. Edukacinės programos "Skautiška duonelė"  tikslas -nuo mažens ugdyti socialiai atsakingas, kūrybiškas, kritiškai mąstančias ir naudingas  visuomenei asmenybes.
Uždaviniai:
1. Pasitelkus metodą "darau- mokausi" ir pasirinkus vieną tradicinę bei  labai mėgstamą skautų veiklą "Skautiškos duonos" kepimą,  supažindinti vaikus su skautų tradicijomis ir principais.
2. Praktinio užsiėmimo metu paprastai ir suprantamai paaiškinti vaikams, kodėl šiuo  metu  labai aktualus skautų pošūkis "Budėk" ir kaip skautiški "laukiniai įgūdžiai" gali praversti kasdieniame gyvenime.
3. Remiantis  skautiškais pavyzdžiais stiprinti vaikų pilietinę savimonę ir formuoti supratimą apie pilietinį pasipriešinimą.
Veiklos vyks Šiaulių skautų tunto patalpose Bazilionuose, Šiaulių r., gamtos apsuptyje. Dalis veiklų numatoma patalpose, o praktinė dalis "skautiškos duonelės" kepimas - lauke. Atvykę mokiniai pirmiausia bus supažindinami su skautų organizacijos būdingiausiais  veiklos momentais, pasisvečiuos skautų būkle, aplankys skautų biblioteką, kitas skautų veiklai pritaikytas erdves. Atvykę dalyviai ras  "skautiškos duonelės " kepimui paruoštas ekologiškas, draugiškas aplinkai (nes skautas "gamtos draugas") priemones: iš vytelių pagamintus iešmus, paruoštą paprastą  tešlą. Prieš kepant vaikams bus paaiškinta, kaip ji ruošiama ir formuojama, kad grįžę po edukacijos galėtų išbandyti patys kartu su mokytoj/u ar tėvais.
Programa gali būti skirta pilietiškumo ugdymui.
Edukaciją veda 30 metų  skautiškos veiklos patyrimą turinti mokytoja.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Pažintis su savimi ir kitais, taikant meno terapijos metodus

Meno terapija – patyriminė terapinė veikla, kurios ašis – spontaniška meninė kūryba, terapijos metu gimęs kūrinys bei įvykusio kūrybinio proceso refleksija.
   Visiškai nesvarbu, ar moki piešti, kurti ir ar esi kaip nors susijęs su menu – meno terapijoje galutinis kūrinys vertinamas ne pagal grožio, estetikos standartus, o pagal kūrinio psichologinę reikšmę jį sukūrusiam žmogui. Meno terapija padeda patiems pamatyti, kokie norai, jausmai, vertybės ar poreikiai slypi mūsų viduje. Analizuojant sukurtą kūrinį, kuris parodo mūsų vidinį pasaulį, daug lengviau suvokti ir įvardinti situaciją, jos sprendimo variantus. Meno terapijos metu meno kūrimas reikalauja aktyvaus įsitraukimo. Tai padeda mobilizuoti pastangas vaikų, kurie gali būti pripratę būti labai pasyvūs. Grupėse kiekvienas gali įsitraukti tuo pačiu metu ir sau priimtinu būdu. Meno kūrimas grupėse gali teikti bendrai patiriamo malonumo jausmą.
Užsiėmimų tikslas - sukurti teigiamą emocinį nusiteikimą grupėje, palengvinti komunikacijos procesą su bendraamžiais ir su suaugusiaisiais.
Užsiėmimų uždaviniai - lavinti vaizduotę, ugdyti estetinę patirtį, meninius gebėjimus, padėti sukurti tarpusavio, empatijos santykį, skatinti išreikšti save kūrybiškai, sustiprinti kultūrinį vaiko identitetą, lavinti socialinius įgūdžius.
Edukacinio užsiėmimo metu mokiniams pateikiamos kūrybinės užduotys ir tam reikalingos priemonės - popierius, flomasteriai, pieštukai, kreidelės, guašas, vandeninės spalvos, plastelinas, molis.
Numatomas rezultatas - piešinių, kuriuos kiekvienas pagal tam tikras instrukcijas ir technikas atliks individualiai, bei vėliau grupėse, aptarimas leis kiekvienam išlikti savimi, nepatirti nejaukumo, gėdos, nuoskaudos dėl lyginimo su kitais grupės dalyviais, kuriems sekasi geriau, kiekvienam leis augti pagal savo prigimtį. Kiekvienas dalyvis galės pajausti savo kūrybingumą, atpažinti ir suvokti savo jausmus, valdyti emocijas, pasitikėti savimi, suprasti savo vertybių sistemą.


Užsiėmimo tikslas - pasyvius muziejaus lankytojus-stebėtojus paversti aktyviais dalyviais-tyrėjais. Moksleivių grupė suskirstoma į komandas, kurios gauna panašias užduotis. Užduočių tikslas - per aktyvią veiklą susipažinti su muziejaus eksponatais, gauti naujos informacijos apie menininkus. Grupės sprendžia kryžiažodžius, fotografuoja, ieško skirtumų, atlieka kūrybines užduotis, pristatinėja rezultatus draugams, diskutuoja. Taikoma metodika padeda moksleiviams atskleisti naujas savo galimybių ribas, išbandyti save naujame vaidmenyje. Aktyvi veikla skatina smalsumą, kūrybiškumą, keičia požiūrį į muziejų. Užduočių sudėtingumas parenkamas pagal amžiaus grupes, užsiėmimas pritaikytas ir mišraus amžiaus grupėms. Vykdant ir aptariant užduotis dalyviai įtraukiami į diskusijas, jiems pateikiami klausimai, kurie stimuliuoja aktyvią pažintinę veiklą. Naudojami žaidimo ir pasinėrimo į kitą realybę metodai. Komandoje kiekvienas turi savo vaidmenį ir jam skirtas užduotis. Tai padeda atskleisti naujus gebėjimus, leidžia pasireikšti pasyvesniems mokiniams, atkreipia dėmesį į detales, įtraukia dalyvius į aktyvią veiklą muziejaus erdvėje. Dirbant komandoje išlaikomas aktyvumas, atlikus užduotis jaučiamas pasididžiavimas savimi.


„Grybų taika“ koncertas / spektaklis išvažiuojamasis

„Grybų taika“ – koncertinė programa vaikams, sukurta pagal literatūros klasiko Justino Marcinkevičiaus vieną populiariausių kūrinių – eiliuotą poemą „Grybų karas“. Tik šįkart grybai nusprendė kalbėti ne apie karą, o apie taiką, atsidavimą, pasiaukojimą ir meilę artimui, namams, žemei bei savo kalbai, atsargiai atskleidžiant, kokią žalą gali padaryti sekimas tuštybe, arogancija ir egoizmu. Ši istorija įvyko prieš daugybę metų, bet grybai ją lig šiol atsimena, tai jų – šaknyse. Jie davė pažadą šią istoriją perduoti iš kartos į kartą, kad niekas niekada nepamirštų: žemei – nereikia karo. Širdžiai – nereikia karo. Mums reikia meilės ir galimybės gyventi be baimės, kuriant pasaulį tokį, kuriame gyventi būtų ramu, saugu ir gera.


Edukacinė programa „Vėtrungės uodega“ – tai kūrybiniais bei kritinio mąstymo ugdymo metodais paremtas būdas supažindinti su Kuršių nerijos istorija ir vietos bendruomenės – kuršininkų, lietuvininkų bei vokiečių – tarpkultūrinio gyvenimo ypatumais šiame smėlio ir vandenų krašte. Edukacijoje pasitelkiamas kultūros paveldo objektas – vėtrungė, per kurios prizmę supažindinama su pamario žvejyba, kaip išgyvenimo strategija, su čionykščių žmonių kasdienybės ypatumais, su pamaryje gyvenusių vaikų pareigomis. „Vėtrungės uodega“ sužadins dalyvių smalsumą patyrinėti praeities ir šiandienos vėtrungių gyvavimo skirtumus ir panašumus, nes istorija kartojasi – sukasi spirale. O svarbiausia, kad edukacijos dalyviai bus kviečiami panirti į nevaržomą kūrybinį procesą, kurio metu kiekvienas nusispalvins ir taip susikurs savo medinę vėtrungę, kurią kiekvienas parsiveš namo kaip dovaną-suvenyrą.


Skaityti visada atsiras laiko, o atsiversti knygą norėsis dar labiau, jei ją puoš originalus rankų darbo skirtukas. Edukacinio užsiėmimo metu susipažinsime su senųjų meistrų darbais, o praktinėje dalyje remiantis išvystais paveikslais pasigaminsime vienetinį knygos skirtuką.


Atrask savo kūrybiškumo liepsną su edukacine programa: „Ką pasakoja Radvilų erelis?!
Ar kada nors norėjote pasinerti į magišką keramikos pasaulį ir sukurti savo unikalius molio šedevrus? Jei taip, ši programa skirta būtent jums!
Kas Jūsų laukia?
🗿 Istorijos lobynai - Susipažinkite su koklių atsiradimo istorija ir sužinokite, kaip jie buvo naudojami per amžius. Įkvėpkite iš praeities ir kurkite ateitį!
🎨 Kūrybinės dirbtuvės - Išmokite įvairių keramikos technikų: nuo molio paruošimo iki glazūravimo ir degimo. Eksperimentuokite su spalvomis, tekstūromis ir formomis.
💡 Individualūs projektai - Įgyvendinkite savo kūrybines idėjas, kurdami unikalius koklius. Kiekviena plokštelė - jūsų meninė interpretacija!
🤝 Komandinis darbas - Bendradarbiaukite su kitais kūrėjais, dalinkitės idėjomis ir kurkite kartu. Mūsų kūrybinė bendruomenė laukia jūsų!
🌟 Baigiamoji paroda - Pristatykite savo kūrinius ir pasidalinkite savo pasiekimais. Jūsų kūryba nusipelno būti pamatyta!

Kodėl verta prisijungti?
    1. Unikali patirtis - Atraskite ir išmokite senovės keramikos paslapčių, pritaikykite jas modernioje kūryboje.
    2. Profesionalūs mokytojai - Mokykitės iš patyrusių mokytojų, kurie padės atskleisti jūsų kūrybinį potencialą.
    3. Draugiška aplinka - Mūsų mokykloje vyrauja draugiška ir kūrybiškumą skatinanti atmosfera, kurioje kiekvienas gali jaustis laisvai.
    4. Kūrybinės galimybės - Programa skirta tiek pradedantiesiems, tiek patyrusiems. Visi laukiami!
Nepraleiskite progos įgyvendinti savo kūrybines svajones!

Dainų švenčių metai; NATO ir Europos sąjungos metai


M. ir K. Petrauskų skyrius kviečia išbandyti linksmą edukacinį žaidimą “Palapinė, kelionė ir muzika”, kurio metu leisimės į pažintinę kelionę po lietuviškos muzikos pasaulį. Žaidimo dalyviai susipažins su svarbiausiomis asmenybėmis, įvykiais ir datomis, lavins savo pastabumą, ieškodami paveikslėlių, pasislėpusių tarp margaspalvių palapinių, gros įvairiais muzikos instrumentais. Tikslas - edukacinio žaidimo būdu supažindinti lankytojus su svarbiausiomis Lietuvos profesionaliosios muzikos istorijos asmenybėmis, įvykiais bei sąvokomis. Žaidimą sudaro trys tuneliais sujungtos vigvamo tipo palapinės, užduočių klausimai, dėlionės, muzikos instrumentai. Atsakymai į klausimus pateikiami palapinių vidinėse ir išorinėse sienose. Vaikai ieškodami atsakymų turės aktyviai judėti palapinių viduje ir aplink jas. Uždaviniai: 1. Žaisti edukacinį žaidimą ir atlikti užduotis: - pagroti pasirinktu muzikos instrumentu (fleita, trimitu, smuiku ar klarnetu); - sudėlioti dėlionę, pasirinkus vieną iš 5 siūlomų; - surasti piešinio, kostiumo, instrumento detalės vietą palapinėse; - atsakyti į edukatoriaus klausimą. Naudojami metodai: Žodiniai: aiškinimas, pasakojimas, pokalbis Vaizdiniai: demonstravimas, iliustravimas Pratybos: muzikinės Žaidybinis–vaidybinis. Ugdomosios kompetencijos Kultūrinė, socialinė, pažinimo, komunikavimo, iniciatyvumo, kūrybingumo, pilietiškumo, kultūrinio sąmoningumo, emocijų valdymo, bendradarbiavimo.


Pirmoji užsiėmimo dalis vyksta archeologijos ekspozicijoje, kurioje sukurtos puikios galimybės analizuoti piliakalnių tinklą Žemaitijoje, pamatyti unikalius eksponatus – archeologinius radinius. Dalyviai susipažįsta su archeologijos kompleksų (gyvenvietės, piliakalnio arba kapinyno): Medvėgalio, Šatrijos, Paplienijos, Gandingos - archeologiniais radiniais. Klausimų - atsakymų ir diskusijos metodu akcentuojama piliakalnių reikšmė ir unikalumas. Diskutuojama apie darbo įrankius, papuošalus ir ginklus. Ypatingas ir retas radinys senovės gyvenvietėse, darbo įrankis – molinis arba akmeninis verpstukas. Antroje, praktinėje užsiėmimo dalyje, kuri vyksta edukacijų klasėje, dalyviai pasigamina iš molio verpstuko smagratį ir jį ornamentuoja baltiškų ženklų motyvais. Užsiėmimo tikslas - per Žemaitijos piliakalnių tinklo ir radinių pažinimą padėti mokiniams pažinti savo krašto išskirtinumą, gyvenimo įgūdžius, ugdyti kūrybines kompetencijas. Užsiėmimo metu mokiniai diskutuoja apie senovės baltų pasaulio suvokimą, skatinami ieškoti skirtumų ir panašumų su šiuolaikinio žmogaus žiniomis ir suvokimu, tuo ugdoma savistaba, gebėjimas kritiškai mastyti.


Šešėlių teatro edukacija pagal D. Bisset'o pasaką "Kaip atsirado jūros žvaigždė"

Šešėlių teatro edukacija pagal D. Biseto pasaką "Kaip atsirado jūros žvaigždė" skirta vaikams, kurie nori kurti, nori susipažinti su teatro virtuve ir jo "ingredientais". Skirta vaikams, kurie nori atrasti kūrybinį džiaugsmą, pajusti bendrystę, įgyti daugiau pasitikėjimo savimi, o tuo pačiu pasitikėti bendrakūrėjais, kuriais taps visi vaikai. Edukacijos metu kursime šešėlius, o paskui jais vaidinsime pasaką. Vaikai patys įgarsins ir patys vaidins. Improvizaciją lydės gyva ukulelės muzika. Kiekvienas pasigamins po šešėlinę lėlę ,o gal net ir po kelias. Vėliau jas galės parsinešti ir namo.


Kviečiame visus Kultūros paso naudotojus atvykti į Klaipėdos lėlių teatro interaktyvią ekskursiją-edukaciją "Pėdinimai po Klaipėdos senamiestį su edukacija". Keliaudami nuo Klaipėdos lėlių teatro iki Klaipėdos lėlių teatro edukacinio centro, išgirsite Klaipėdos miesto atsiradimo legendą, sužinosite netikėtų istorijų apie pakeliui esančias Klaipėdos vietas bei pastatus. Na, o pasiekus edukacinį centrą, kviesime dalyvauti vienoje iš trijų vaikų ir pedagogų puikiai vertinamų edukacijų: "Lėlių teatro magija", "Iliuzija lėlių teatre", "Mechaninis stebuklas".


Eglė žalčių karalienė. Spektaklio repeticija (anglų k.)

Jeigu mėgstate vaidinti, gerai kalbate angliškai ar norite pagilinti šios kalbos žinias, tuomet ši edukacinė programa skirta kaip tik Jums. Kviečiame sudalyvauti generalinėje spektaklio repeticijoje “Eglė Queen of the Grass Snakes“! Kiekvienam iš Jūsų bus paskirtas vaidmuo, pasipuošite specialiai Lėlių teatro dizainerės sukurtais kostiumais ir gausite tekstus, kuriuos skaitysite anglų kalba. Po repeticijos vyks spektaklio aptarimas, edukatorius pateiks klausimus, susijusius su pasakos siužetu. Šią pasaką tikrai skaitėte mokykloje, todėl sunku nebus. Gera nuotaika ir nepamirštami įspūdžiai – garantuoti!


Labas, esu rašytoja Ilona Bakšė. Nuo vaikystės kuriu pasakas, istorijas, eiles. Šiuo metu daug idėjų jau sudėta į knygas, kai kurios dar tebemiega mano idėjų spintoje, o kai kurios kaip tik šiuo metu gimsta. Pagalvojau pats laikas praskleisti knygos kūrimo paslaptis ir pasidalinti mažai apie knygas žinomomis detalėmis. Apie visa tai  -  edukacijoje „Knygos gimimo kelias“. Joje kartu su mokiniais nueiname visą knygutės kelią nuo idėjos autoriaus galvoje iki rankraščio, leidyklos, spaustuvės ir naujai gimusios knygutės knygyne. Jie pamato ir tikrus knygučių rankraščius, ir negimusias knygutes, ir knygučių paruoštukus.  Taip pat jie apžiūri ir gali palyginti kuo skiriasi 100 metų knyga nuo naujos kvepiančios spauda knygos. Jie taip pat apžiūri ir vieną seniausių knygų su mediniais viršeliais bei vaško užpilu puslapiuose ant kurios senovėje piešdavo mediniu pagaliuku.. Mokiniai  sužino ne tik apie knygų gimimo etapus, bet ir apie knygų likimus, kas su jomis nutinka ir kur jos nukeliauja, bei kaip virsta makulatūra arba meno kūriniais. Edukacijos pabaigoje dalyviai sužino smagius būdus, kaip namų sąlygomis pasidaryti knygutes. Mažųjų mintyse susiformuoja aiškus supratimas, kiek žmonių dirba prie vienos knygutės gimimo. Tai skatina pagarbą knygai ir žmonių darbui.
Su šia programa dalyviai gauna trijų knygelių paruoštukus (spalvinimo, mandalų, vabaliukų). Knygelių paruoštukai persiunčiami PDF formatu mokytojoms. Iš karto po renginio pasirinktą paruoštuką patogu atsispausdinti ir pasidaryti patiems knygeles. Taip pat prie šio užsiėmimo pridedamas video apie knygelių darymą namuose.
Edukacijos trukmė 45 – 50 min.


Nacionalinis muziejus Lietuvos Didžiosios Kunigaikštystės valdovų rūmai

Lietuvos Didžiosios Kunigaikštystės valdovo Gedimino palikuonys XIV a. pabaigoje įsitvirtino ir Lenkijos soste, kitame
šimtmetyje į jų įtakos zoną pateko čekų ir vengrų valstybės.
Iki XVI a. antros pusės ši dinastija buvo viena įtakingiausių Europoje.
Gediminaičiai giminiavosi su žymiausiomis Europos
valdančiosiomis šeimomis – ne viena iš šio meto Europos valdančiųjų šeimų savo genealoginiame medyje ras giminystės sąsają su Gedimino vaikaitėmis arba provaikaitėmis.
Per edukacinį užsiėmimą susipažinsime su Gediminaičių
genealogija, išsiaiškinsime Lietuvos Didžiosios Kunigaikštystės
valdovų valdymo seką bei giminystės ryšius, sužinosime ir įvertinsime valdovų politinę ir kultūrinę veiklą bei jos įtaką to meto visuomenei bei reikšmę šiandieninei visuomenei.


Pro vaikystės langą (Nuotolinė paslauga)

Pasiturinčių ūkininkų vaikas... Toks buvo tautos patriarchu vadinamas Jonas Basanavičius savo gyvenimo pradžioje. Virtualaus pasivaikščiojimo po tipišką turtingo Suvalkijos ūkininko sodybą metu, papasakosime ne tik apie XIX amžiaus buitį, bet ir apie Jonuko vaikystę, patirtus nuotykius bei išdaigas. Įgytas žinias užtvirtinsime atlikdami smagias užduotis.